Mahkamah tolak permohonan Zahid tangguh prosiding kes rasuah

Mahkamah Tinggi menolak permohonan Presiden UMNO Datuk Seri Ahmad Zahid Hamidi untuk menangguhkan perbicaraan rasuahnya sementara menunggu rayuan di Mahkamah Rayuan berhubung 11 keterangan saksi yang cuba diperolehnya.

Hakim Mahkamah Tinggi Datuk Collin Lawrence Sequerah memutuskan tiada keadaan khas untuk membenarkan permohonan Zahid yang diperintah membela diri dalam kes rasuah Yayasan Akalbudi.

Beliau berkata Zahid tidak akan dinafikan perbicaraan yang adil walaupun prosiding diteruskan sementara menunggu rayuan presiden UMNO yang juga bekas Timbalan Perdana Menteri ketika Datuk Seri Najib Razak menjadi Perdana Menteri.

NST melaporkan Sequerah sebagai berkata, tertuduh sentiasa boleh menemu bual saksi tanpa sebarang halangan daripada pihak pendakwaan.

Lebih-lebih lagi, beliau berkata Zahid tidak sepatutnya mempunyai sebarang isu bertemu saksi kerana kebanyakan mereka melibatkan ahli keluarganya sendiri.

Dengan itu beliau memutuskan pemeriksaan balas terhadap tertuduh dan prosiding diteruskan seperti yang dijadualkan.

Terdahulu, Ketua Pendakwa Raya Datuk Raja Rozela Raja Toran menggesa mahkamah menolak sebarang percubaan Zahid untuk menangguhkan prosiding dan keputusan perbicaraan.

Menurutnya permohonan itu adalah cubaan menghalang prosiding rasuah yang sedang berjalan dan menangguhkan keputusan perbicaraan.

Raja Rozela menggesa mahkamah menolak percubaan sebegitu oleh Presiden UMNO itu.

Beliau berkata Zahid sedang menghadapi pertuduhan yang sangat serius dan perbicaraan itu mendapat perhatian orang ramai.

“Perbicaraan ini melibatkan seorang bekas Timbalan Perdana Menteri dan beliau berdepan pertuduhan yang sangat berat.

“Perbicaraan ini adalah kepentingan awam dan negara dan sebarang percubaan untuk menghalang prosiding mesti ditolak,” katanya sambil menegaskan bahawa kenyataan saksi yang diminta Zahid melibatkan kebanyakan ahli keluarganya – termasuk abang, anak perempuan dan bekas setiausahanya.

Raja Rozela juga menegaskan bahawa perbicaraan itu mengambil masa tiga tahun dan bukan hanya di peringkat pembelaan selepas Zahid diperintahkan membela diri terhadap pertuduhan itu.

Beliau berkata demikian ketika membantah permohonan Zahid untuk menghentikan prosiding yang sedang berjalan sementara menunggu keputusan rayuannya untuk mendapatkan keterangan saksi yang direkodkan oleh Suruhanjaya Pencegahan Rasuah Malaysia (SPRM).

Zahid memfailkan permohonan penangguhan itu kerana mahu Mahkamah Rayuan mengumumkan keputusannya terlebih dahulu.

Pada 9 Mei lalu, Mahkamah Tinggi menolak permohonan Zahid untuk mendapatkan akses kepada kenyataan 11 saksi yang direkodkan oleh Suruhanjaya Pencegahan Rasuah Malaysia (SPRM).

Sequerah menolak permohonannya atas alasan dasar awam dan kepentingan awam.

Pada 24 Januari lalu, bekas Timbalan Perdana Menteri itu diperintahkan oleh Mahkamah Tinggi untuk menjawab semua 47 pertuduhan pecah amanah, rasuah dan pengubahan wang haram membabitkan dana puluhan juta ringgit milik Yayasan Akalbudi.

Hakim Sequerah memerintahkan Zahid, membela diri atas pertuduhan tersebut setelah mendapati pendakwaan berjaya membuktikan kes prima facie terhadap Pengerusi Barisan Nasional dan Presiden UMNO itu.

Bagi 12 pertuduhan pecah amanah, Zahid, didakwa menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Presiden UMNO itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Perbicaraan bersambung esok


Tuan rumah sukan Olimpik catat rekod tertinggi jangkitan hari ini

Tuan rumah Sukan Olimpik 2020, Tokyo hari ini merekodkan 2,848 jangkitan baharu Covid-19, tertinggi sejak pandemik itu bermula awal tahun lalu, dengan media melaporkan pihak berkuasa telah meminta hospital menambah jumlah katil sebagai persediaan menerima pesakit.

Jepun sebelum ini telah berjaya menghindari wabak dahsyat yang dialami oleh negara-negara lain seperti India, Indonesia dan Amerika Syarikat, tetapi gelombang kelima pandemik yang didorong oleh varian Delta memberi tekanan kepada hospital di Tokyo.

Ahad lalu, 20.8 peratus daripada 12,635 pesakit Covid-19 di ibu negara itu telah dimasukkan ke hospital.

Panel penasihat kerajaan melihat jumlah itu kurang daripada 25 peratus dan kerajaan juga masih mempertimbangkan untuk melaksanakan perintah darurat di negara itu.

Tokyo telah mengisytiharkan darurat keempat pada bulan ini sehingga tamat temasya Olimpik.

Acara sukan Olimpik yang ditunda sejak tahun lalu. Peraturan ‘tanpa kehadiran penonton’ dikenakan bagi mengekang penularan wabak Covid-19.

Pihak berkuasa kesihatan Tokyo dilaporkan akan meningkatkan fasiliti perubatannya dengan menambah jumlah katil bagi rawatan Covid-19 menjadi 6,406 katil bermula bulan depan berbanding 5,967 katil sekarang.

Pakar kesihatan telah memberi amaran bahawa faktor bermusim, peningkatan mobilitas, dan penyebaran varian akan menyebabkan lonjakan semula dalam kes Covid-19 pada musim panas ini.

Walaupun vaksinasi meningkatkan perlindungan bagi warga emas yang kemungkinan besar memerlukan rawatan kecemasan, hanya 36% penduduk telah menerima sekurang-kurangnya satu dos suntikan.

Sebelum ini, temasya sukan Olimpik Tokyo telah mendapat tentangan yang hebat daripada banyak pihak yang mendesak supaya sukan ini ditangguhkan dan dibatalkan kerana bimbang kemasukan atlet dan pegawai dari negara lain akan mendorong kepada penyebaran wabak Covid-19.

Namun, sejak sukan Olimpik berlangsung, sebanyak 155 kes Covid-19 yang melibatkan atlet dan lain-lain telah dilaporkan walaupun terdapat peraturan kuarantin yang ketat untuk temasya tersebut. – Agensi


Kerajaan laksana PKP di 6 daerah Selangor bermula 6 Mei

Perintah Kawalan Pergerakan (PKP) akan dilaksanakan di enam daerah dalam Selangor yang akan bermula 6 hingga 17 Mei ini bagi mengekang penularan Covid-19 yang semakin meningkat hampir setiap hari di negeri itu.

Pelaksanaan tersebut diumumkan Menteri Kanan (Keselamatan) Datuk Seri Ismail Sabri Yaakob selepas mengambil kira peningkatan kes mendadak yang dialami di Selangor dan ia perlu dilaksanakan bagi memutuskan rantaian jangkitan.

“PKP bagi daerah terbabit akan berkuatkuasa 6 Mei sehingga 17 Mei manakala tiga daerah lagi iaitu Kuala Selangor, Sabak Bernam dan Hulu Selangor masih berada di bawah Perintah Kawalan Pergerakan Bersyarat (PKPB).

“Keputusan ini dibuat selepas mengambil kira peningkatan mendadak kes positif Covid-19 dan bagi memutuskan rantaian jangkitan di Selangor yang mencatatkan kes harian yang tinggi sejak 20 April hingga 4 Mei lalu,” katanya dalam sidang media harian, hari ini.

Enam daerah tersebut adalah Hulu Langat, Petaling, Gombak, Klang, Kuala Langat dan Sepang.

Menurutnya, pergerakan merentas negeri dan daerah bagi enam daerah itu tidak dibenarkan kecuali urusan kecemasan, kematian dan kerja.

“Keputusan ini berdasarkan sistem Hotspot Identification by Dynamic Engagement (HIDE) yang dibangunkan bersama Bank Negara Malaysia (BNM) dan Kementerian Kesihatan (KKM) mengenai penularan jangkitan dan kes harian yang tinggi di Selangor,” katanya.


27 guru pelatih di IPG Tuaran positif Covid-19, cetus kluster baharu

Dua puluh tujuh pelatih wanita Institut Pendidikan Guru (IPG) Kampus Ken Baru disahkan dijangkiti Covid-19, sekali gus mencetuskan Kluster Jalan Tuaran Bakut di Sabah.

Menteri Kerajaan Tempatan dan Perumahan, Datuk Masidi Manjun berkata kes indeks adalah seorang pelajar warga tempatan berusia 20 tahun yang dikesan positif setelah ujian PCR pada 27 November lalu menerusi saringan bergejala.

Susulan itu, katanya saringan kontak rapat dan saringan bergejala ke atas 134 orang mendapati 26 kes positif, menjadikan keseluruhannya sebanyak 27 kes.

“Punca jangkitan masih dalam siasatan. Bagaimanapun penularan jangkitan disyaki berpunca daripada aktiviti pergaulan pelajar di asrama.

“Semua pesakit diasingkan dan diberikan rawatan yang sesuai,” katanya dalam satu kenyataan media yang dikeluarkan, hari ini.

Beliau yang menjadi jurucakap harian Covid-19 Sabah, berkata kluster dalam kategori institusi pendidikan itu dikenal pasti di Tuaran.

Masidi juga memaklumkan jumlah kes harian Covid-19 di negeri itu hari ini kekal mencatatkan tiga angka.

Berdasarkan laporan Jabatan Kesihatan Negeri Sabah (JKNS), jumlah kes positif baharu Covid-19 hari ini adalah sebanyak 322 kes, meningkat berbanding 307 kes semalam, menjadikan jumlah kumulatif sebanyak 236,046 kes.

“Bilangan pesakit Covid-19 sembuh ialah 321 menjadikan jumlah kumulatif 226,330 orang,” katanya.

Sehingga semalam, Sabah mencatat 6,926 kes aktif dengan 5,775 pesakit menjalani kuarantin di rumah; 612 ditempatkan di PKRC; 484 dimasukkan ke hospital; dan 55 pesakit dirawat di unit rawatan rapi, dengan 20 daripadanya memerlukan alat bantuan pernafasan.


Pembangkang pun tak sokong RUU kerajaan, Mat Maslan desak batalkan MoU

Kerajaan perlu membatalkan sahaja memorandum persefahaman (MoU) dengan blok pembangkang, Pakatan Harapan (PH) kerana menolak Rang Undang-Undang (RUU) dibawa kerajaan.

Setiausaha Agung UMNO, Datuk Seri Ahmad Maslan mempertikaikan kewajaran untuk terus meneruskan MoU dengan pembangkang apabila tidak memberi sokongan kepada usul dibawa kerajaan, ia susulan blok pembangkang sekali lagi menolak usul penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (Sosma) di Dewan Rakyat semalam.

“Petang tadi di #DewanRakyat sekali lagi pembangkang tidak sokong RUU yang dibawa Kerajaan. Kena belah bahagi & undi. Mujur kerajaan menang.

“Oleh itu batalkan sahaja MoU dengan mereka. Tiada faedah MoU itu sedangkan perbincangan mengenai SOSMA telah dibuat bersama semlm 19/7/22 di #Parlimen,” kata Ahmad menerusi ciapan di akaun Twitternya.

Semalam, usul kerajaan berjaya diluluskan untuk keputusan yang dibuat oleh Ahli Parlimen (MP) pada 23 Mac lalu yang menolak penguatkuasaan Subseksyen 4(5) Sosma, berhubung tempoh penahanan 28 hari.

Seramai 105 MP menyokong usul itu manakala 83 menolak, dengan 32 MP tidak hadir, kata Speaker Tan Sri Azhar Harun selepas undi belah bahagi semalam.

Keputusan itu membuka jalan kepada Menteri Dalam Negeri Datuk Seri Hamzah Zainudin untuk mengemukakan usul baharu bagi melanjutkan tempoh berkuat kuasa Subseksyen 4 (5) Sosma selama lima tahun lagi.

Tempoh berkuat kuasa akan berakhir pada 31 Julai dan mesti diperbaharui setiap lima tahun untuk menjadikannya sah dan terpakai.

Pada 23 Mac, usul kerajaan untuk meneruskan kuasa menahan suspek sehingga 28 hari tanpa bicara di bawah Sosma telah ditolak oleh MP pembangkang apabila pindaan itu diundi di Dewan Rakyat, dengan ramai MP kerajaan tidak hadir.

Itulah kali pertama rang undang-undang kerajaan ditolak di Dewan Rakyat.

Terdahulu, Ketua Pembangkang Datuk Seri Anwar Ibrahim berkata PH akan berunding dengan Perdana Menteri Datuk Seri Ismail Sabri Yaakob berhubung MoU Transformasi dan Kestabilan Politik.

Anwar berkata MoU dengan kerajaan tersebut tidak ada tarikh akhir seperti didakwa UMNO yang tidak mahu ia disambung selepas 31 Julai ini, malah Anwar memberi isyarat kemungkinan kerjasama antara PH dan kerajaan boleh disambung lagi.

“Dalam MoU itu, ia tidak menetapkan tarikh akhir. Sebaliknya, ia menetapkan tarikh pilihan raya. Jadi, kita masih berunding, ini bukan muktamad.

“Muktamadnya, kita bincang bersama dalam PH dan kita akan memastikan beberapa langkah lain yang menyentuh mengenai tata kelola pengurusan kerajaan, rasuah dan monopoli… Ini kita akan ketengahkan,” katanya.


Mangsa banjir di KL, Selangor tak perlu bayar bil air Januari

Pengguna air domestik di Wilayah Persekutuan Kuala Lumpur dan Selangor yang terkesan akibat banjir baru-baru ini, tidak perlu membayar bil bulan Januari 2020, kata Pengurusan Air Selangor Sdn Bhd (Air Selangor).

Dalam kenyataan hari ini, Air Selangor berkata pengecualian bayaran bil air bagi bulan Januari 2022 diberikan kepada pelanggan akaun Domestik (Kod Tarif 10) di Selangor yang terkesan akibat bencana banjir baru-baru ini.

“Pengecualian bayaran bil air ini merupakan sebahagian daripada Program Bantuan Selangor Bangkit (BSB) yang telah diumumkan oleh Kerajaan Negeri Selangor.

“Air Selangor turut memanjangkan pengecualian bayaran bil air in kepada para pelanggan dengan akaun Domestik yang terkesan di Kuala Lumpur,” kata agensi pengurusan air itu.

Antara kawasan di Kuala Lumpur yang layak menerima pengecualian bayaran bil itu ialah Kampung Pasir; Jalan Batu Bata dan Jalan Rahmat (berhampiran WTC KL); Jalan Raja Chulan; Kampung Chubadak; Kampung Delima; Kampung Kasipillay; Kampung Kolam Air; Lorong Jambu Laut; dan Lorong Raja Mahadi.

Orang ramai boleh mengetahui senarai kawasan yang dikecualikan itu di sini.

Menurut kenyataan itu, semua pelanggan di kawasan-kawasan yang terjejas akibat banjir akan menerima pengecualian bayaran bil air bagi tempoh satu bulan secara automatik.

“Mereka tidak perlu mengisi atau menghantar sebarang borang kepada Air Selangor,” katanya.

Air Selangor bagaimanapun berkata sepanjang tempoh pengecualian bayaran ini, bil air bulanan akan terus dikeluarkan.

“Namun begitu, para pelanggan yang layak menerima pengecualian bayaran bil air tidak perlu membuat sebarang bayaran bagi tempoh yang telah dinyatakan.

“Air Selangor memahami kesulitan yang dialami oleh para pelanggan yang terkesan dengan insiden banjir dan berharap agar bantuan ini akan sedikit sebanyak meringankan beban mereka,” katanya.


Polis tingkat kawalan di sempadan selepas Thailand halal tanam ganja

Polis dengan kerjasama pelbagai agensi penguatkuasaan lain seperti kastam dan Agensi Penguatkuasaan Maritim Malaysia, akan memperkukuhkan kawalan di sempadan negara bagi mengekang peningkatan penyeludupan ganja dari Thailand, susulan keputusan kerajaan negara itu membenarkan rakyatnya menanam ganja berkuat kuasa 9 Jun lepas.

Pengarah Jabatan Siasatan Jenayah Narkotik (JSJN) Bukit Aman Datuk Ayob Khan Mydin Pitchay keputusan Thailand itu dilihat akan memberi impak kepada aktiviti penyeludupan ganja ke Malaysia kerana tiada lagi sekatan pergerakan bahan itu di negara berkenaan.

“Pergerakan ganja di negara itu tiada had lagi… mungkin semua akan tunggu di sempadan untuk masuk ke Malaysia dan semalam sahaja sebanyak 860 kilogram ganja yang cuba diseludup masuk dari Thailand ke negara ini berjaya dirampas,” katanya memetik laporan Bernama.

Beliau berkata demikian kepada pemberita selepas Majlis Penutup Seminar Isu Sosial Masyarakat: Situasi, Cabaran dan Pencegahan Dalam Era Masa Kini di Dewan Canselor Universiti Teknikal Malaysia Melaka (UTeM) di Melaka, hari ini.

Mengulas mengenai pemansuhan hukuman mati mandatori di negara ini dengan hukuman pilihan tertakluk budi bicara mahkamah, beliau berkata ia tidak akan memberi kesan negatif pada usaha polis untuk memerangi jenayah dadah dan operasi penguatkuasaan akan terus dipertingkatkan.

Bagaimanapun, beliau mencadangkan kepada kerajaan supaya meminda atau menggubal beberapa akta berkaitan hukuman dadah selaras dengan perkembangan semasa salah guna bahan terlarang itu di negara ini.

Menurutnya sebagai contoh, jenis dadah yang kini banyak disalah guna penagih di negara ini ialah syabu dan pil ekstasi berbanding heroin sebelum ini.

“Sebelum ini, bagi heroin 15 gram memang hukuman gantung tetapi bagi syabu dan pil ekstasi ialah 50 gram (hukuman gantung)… jadi kita nak kurangkan lagi berat bagi syabu kepada 15 gram.

“Cadangan ini telah dibawa kepada KDN (Kementerian Dalam Negeri) sebelum diserahkan kepada Jabatan Peguam Negara untuk diteliti secara menyeluruh,” katanya

Beliau berkata selain itu, pihaknya sedang menyenaraikan bahan kimia terlarang yang digunakan untuk menghasilkan dadah jenis baharu seperti syabu, ketamin, pil yaba dan pil kuda.

Katanya, setakat ini lebih 60 bahan kimia terlarang tersenarai dalam penggunaan penghasilan dadah jenis baharu di Malaysia berbanding lebih 900 bahan kimia terlarang untuk tujuan tersebut yang tersenarai di luar negara.


Polis panggil ahli DAP dakwa UMNO buat kecoh ceramah PRU MUDA

Seorang ahli DAP – parti yang kini bekerjasama dengan UMNO – Noor Suhana Ishak dipanggil ke Ibu Pejabat Polis Putrajaya bagi memberi keterangan susulan hantaran Twitter yang dibuat mendakwa Pemuda UMNO melakukan kekecohan ketika ceramah parti MUDA pada kempen PRU-15 tahun lalu.

Noor Suhana berkata, dia dipanggil memberikan keterangan selepas Pemuda UMNO Muar membuat laporan polis kerana menyifatkan hantaran Twitter berkenaan adalah fitnah.

“Saya akan hadir ke IPD Putrajaya pada 26 Januari ini bersama peguam saya bagi memberikan keterangan.

“Pegawai penyiasat dari IPD Muar akan hadir ke sana,” kata Noor Suhana yang juga pembantu kepada Ahli Parlimen Bentong, Young Syefura Othman, menurut FMT.

Pada 16 Oktober tahun lalu, Noor Suhana mendakwa Pemuda UMNO Muar terlibat dalam kekecohan yang berlaku ketika ceramah MUDA di Parit Jawa, Muar.

Beliau membuat kenyataan itu di akaun Twitter miliknya.

Sehari selepas itu, Ketua Pemuda UMNO Muar, Mohd Helmy Abd Latif membuat laporan polis terhadap Presiden MUDA, Syed Saddiq Syed Abdul Rahman dan beberapa pemimpin parti berkenaan yang membuat tuduhan tidak berasas terhadap sayap parti itu.

Laporan polis itu dibuat berikutan Syed Saddiq dan beberapa pemimpin MUDA mendakwa Pemuda UMNO terlibat membuat provokasi dan kekacauan ketika Ceramah Mega Muar anjuran parti berkenaan di Parit Jawa.


Cukuplah Ismail Sabri… tak payahlah beri alasan lagi…

Selepas mendakwa tindakan 12 menteri mengutus warkah kepada Agong sebagai salah satu punca beliau memohon perkenan Yang di-Pertuan Agong untuk membubarkan Parlimen, hari ini Datuk Seri Ismail Sabri Yaakob menuding jari pula kepada Tan Sri Muhyiddin Yassin.

Kata Perdana Menteri, kerajaan yang diketuainya tidak boleh diselamatkan lagi kerana menteri Perikatan Nasional (PN) ditekan oleh ‘bos’ mereka.

Ismail berkata, beliau tidak mahu menyalahkan menteri Bersatu atau Pas kerana mengutus surat kepada Yang di-Pertuan Agong bagi menyatakan pendirian tidak bersetuju pilihan raya diadakan tahun ini kerana hanya menerima arahan Muhyiddin.

‘’Pengaruh Presiden Bersatu ke atas menteri tidak boleh dipisahkan..perkara tersebut (hantar warkah) maknanya menerika arahan Presiden (Muhyiddin). Parti arah tulis surat walaupun itu agak kurang wajar, mereka tulis juga surat itu. Itu diakui sendiri (Menteri Dalam Negeri (Hamzah Zainuddin). Saya tak salah mereka kerana ikut arahan parti,’’ kata beliau.

Penulis tidak pasti kenapa secara tiba-tiba Ismail Sabri mengaitkan Muhyiddin dalam soal pembubaran Parlimen. Adakah beliau ‘terlepas cakap’ ketika membuat kenyataan menyalahkan 12 menteri itu dalam kenyataan media beliau sebelum ini? Dan hanya menuding jari kepada Muhyiddin selepas beliau (Ismail) mendapati alasan itu dikecam oleh rakyat.

Cukuplah Ismail Sabri! Tidak payahlah berdolak dalik dalam soal pembubaran Parlimen. Benda dah berlakupun. Semua orang tahun sejak awal lagi pembubaran Parlimen ini berpunca kehendak pemimpin UMNO. Tak perlu buang masa hendak kaitkan orang lain.

Kalaulah Ismail Sabri boleh berkata, 12 menteri itu ditekan oleh ‘bos’ mereka, bagaimana pula kalau orang mentafsirkan beliau juga ditekan memohon perkenan Agong untuk membubarkan Parlimen oleh kepemimpinan UMNO? Bagaimana kalau orang lain juga berhujah, ‘’pengaruh Presiden UMNO ke atas Perdana Menteri tidak boleh dipisahkan’’?

Bukankah pada 30 September lalu MT memutuskan PRU-15 perlu diadakan pada tahun ini juga dan beberapa hari kemudian Ismail Sabri memohon bubar Parlimen.

Dan jangan lupa sejak awal tahun ini dalam apa juga perhimpunan besar melibatkan pemimpin BN dan UMNO, tak lekang daripada mulut mereka mahu Parlimen dibubarkan. Tak kan Ismail Sabri lupa. Kalau tak ingat boleh minta pasukan media beliau membuat kajian berapa puluh kali ayat ‘bubar Parlimen’ dan ‘mahu PRU-15’ keluar daripada mulut pemimpin-pemimpin tersebut.

Seperkara lagi, kalaulah Muhyiddin mahu beri tekanan kepada Menteri PN, kenapa sekarang? Bukankah lebih baik jika Muhyiddin melakukan lebih awal supaya Ismail Sabri menerima nasib seperti mana beliau dikhianati oleh 15 ahli Parlimen UMNO sehingga terpaksa meletakkan jawatan Perdana Menteri?

Oleh itu Ismail Sabri tidak perlulah lagi memberi alasan kenapa Parlimen bubar. Semua rakyat tahu kenapa dan siapa yang mahukannya. Lagi banyak beliau beri alasan, lagi teruk beliau dikecam.

Buat masa ini Ismail Sabri tumpulah perhatian untuk melaksanakan tugas Perdana Menteri dalam kerajaan sementara kerana kita pun tak tahu siapa Perdana Menteri lepas ni, sekalipun BN menang pilihan raya. Betul tak?

Zulkiflee Bakar

Artikel ini pertama kali disiarkan dalam WartaRakyat pada 13 Oktober 2022. Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Air percuma diperluas, antara Tawaran PN Selangor

Perikatan Nasional (PN) Selangor menawarkan air percuma kepada pendapatan isi rumah RM15,000 dan ke bawah sekiranya berjaya mentadbir negeri itu pada 12 Ogos ini.

Pengerusi PN, Tan Sri Muhyiddin Yassin berkata PN peka dan mendengar keluhan rakyat berhubung bantuan air percuma.

“Saya ingin berkongsi satu berita gembira kepada rakyat Selangor. PN peka dan mendengar keluhan rakyat berhubung bantuan air percuma.

“Oleh sebab itu, program air percuma melalui inisiatif 20 meter padu air percuma akan diperluaskan kepada pemegang akaun dengan pendapatan isi rumah RM15,000 dan ke bawah,” katanya ketika melancarkan Tawaran PN Selangor, malam ini.

Menurut bekas Perdana Menteri itu, Tawaran PN Selangor tersebut merupakan tawaran yang realistik dan boleh dilaksanakan.

“Berkat pengalaman dan kepakaran yang dimiliki oleh bakal kepimpinan kerajaan negeri PN di Selangor, kami yakin bahawa semua tawaran ini dapat ditunaikan dengan cepat, cekap dan berkesan.

“Insya-Allah, berkat sokongan padu seluruh rakyat di negeri Selangor, baik Melayu, Cina, India dan kaum-kaum lain, PN akan beroleh kemenangan besar dalam pilihan raya negeri pada 12 Ogos nanti dan seterusnya membentuk sebuah kerajaan negeri yang bersih, prihatin dan stabil.

“Saya dapat merasakan angin perubahan sedang bertiup kencang di negeri Selangor dan mudah-mudahan ia akan membentuk suatu gelombang sokongan rakyat yang kuat dan padu kepada PN,” katanya.

PN menawarkan Pakej Rangsangan Ekonomi Prihatin Selangor bernilai lebih RM2 bilion yang terkandung dalam tawaran bertemakan ‘Selangor Baharu, Kita Bangkit’ merangkumi tujuh tunjang utama, 25 pendekatan dan 112 tawaran.

Tawaran PN Selangor dikemukakan itu mencakupi semua sektor dari ekonomi, pertanian, sekolah, alam sekitar hingga infrastruktur bagi setiap lapis masyarakat termasuk pelajar, wanita, belia, OKU, p-hailing, peniaga, pengantin baharu dan banyak lagi.

PN memperkenalkan inisiatif Bantuan Prihatin Keluarga Selangor yang dijangka dapat membantu 65,000 keluarga memerlukan menerusi pemberian bantuan bulanan bernilai RM400 bagi pembelian barangan asas.

Skim Rumah Pertama Darul Ehsan merangkumi pemilikan rumah pangsa tiga bilik turut bakal diwujudkan bagi golongan yang memerlukan serta penyediaan kuota khas bagi keluarga muda.

Khusus buat golongan wanita, PN akan membina 20 Selangor Child Care Centre setahun yang dilengkapi kemudahan moden dan tenaga pengajar profesional serta memperuntukkan dana khas RM50 juta kepada agensi kerajaan negeri dan syarikat swasta bagi membuka pusat asuhan baharu di tempat kerja.

Malah bantuan yuran asuhan kanak-kanak turut ditawarkan sebanyak RM150 sebulan untuk 50,000 kanak-kanak daripada keluarga yang memerlukan serta bantuan tambang bas sekolah sebanyak RM100 sebulan kepada 20,000 anak Selangor melalui inisiatif Selangor Prihatin Anak Sekolah (SPAS).

Selain itu, PN turut akan menyalurkan Dana Bantuan PIBG RM5,000 setahun kepada semua sekolah kerajaan di negeri Selangor termasuk SJK (C) dan SJK (T).

Sebagai tanda pengiktirafan belia yang terlibat dalam industri p-hailing, PN juga akan memperkenalkan skim Selangor Riders untuk tujuan penyelenggaraan dan membaiki motosikal serta perlindungan insurans bernilai RM700 setahun.

Malah PN juga akan menjadikan Selangor sebagai hab tenaga kerja masa hadapan dengan mewujudkan 100,000 peluang pekerjaan dalam bidang berkemahiran tinggi.

Sebagai langkah mengiktiraf peranan dan sumbangan sektor awam terhadap pembangunan negeri, PN menawarkan elaun khas tahunan sekurang-kurangnya dua bulan gaji kepada penjawat awam di Selangor malah elaun tiga bulan gaji juga dipertimbangkan jika kedudukan kewangan mengizinkan.

Malah elaun bulanan kepada penggerak masjid dan surau juga akan dinaikkan dengan imam RM1,700, bilal RM800, siak dan nazir RM600.


UMNO terus jadi penumpang di Selangor, kata Noh

UMNO dilihat terus menjadi parti penumpang di Selangor jika hanya diberikan kerusi yang sedikit oleh Pakatan Harapan (PH) pada pilihan raya negeri (PRN) nanti.

Bekas Pengerusi UMNO Selangor, Tan Sri Noh Omar berkata perkara itu akan mengukuhkan lagi cengkaman Pakatan Harapan (PH) di Selangor.

“Kalau (UMNO) dapat kerusi sedikit…yang menang adalah PH dan UMNO akan jadi penumpang sahajalah.

“Saya percaya ramai ketua-ketua bahagian bekerja keras siang dan malam tetapi akhirnya terpaksa beri kerusi kepada orang lain,” katanya yang menyifatkan diberi kerusi yang sedikit akan menjatuhkan maruah UMNO sebagai parti tertua di negara ini.

Beliau berkata demikian pada Program Sembang Santai Bersama Tan Sri Noh Omar sempena Karnival Kelantan Maju Rakyat Sejahtera di Kelantan, malam tadi.

Sebagai bekas pemimpin parti itu, Noh berpendapat UMNO-BN tidak perlu merasa takut untuk bertembung dengan parti-parti lain dalam kerajaan campuran pada PRN itu.

“Hal ini kerana parti itu pernah melalui situasi tersebut semasa bersama PAS di dalam Muafakat Nasional (MN) suatu ketika dahulu.

“Kalau semasa bersama-sama MN dahulu BN tidak takut bertembung PAS pada PRN Melaka dan Johor, kenapa perlu takut untuk bertembung PH pada PRN kali ini? Jadi biarlah macam dahulu kalau mahu pulihkan balik imej UMNO dan BN,” katanya.

Malah katanya, UMNO dan BN tidak perlu menumpang parti lain jika benar-benar mahu kembali menjadi dominan.

Dewan Undangan Negeri Selangor hari ini dibubarkan bagi memberi laluan kepada PRN serentak dengan lima negeri lain.


Apa salahnya lawat kawasan REE dicuri? Sanusi bidas Saifuddin

Menteri Besar Kedah, Datuk Seri Muhammad Sanusi Md Nor mengesahkan ada meninjau tapak kecurian unsur nadir bumi (REE) di Hutan Simpan Bukit Enggang, Sik pada 19 Februari lalu, lapor Sinar Harian.

Menurut Muhammad Sanusi, kehadirannya ke tapak berkenaan adalah untuk mendapatkan maklumat berhubung kecurian mineral tersebut selain mahu melihat sendiri keadaan di tapak tersebut.

Katanya, hasil dapatan lawatan berkenaan seterusnya dibawa dalam mesyuarat Exco untuk memastikan insiden seperti itu tidak berulang.

“Pergi melawat kawasan kecurian, itu perkara biasa, apa salahnya? Saya datang sendiri nak tengok macam mana mereka curi, operasinya bagaimana, kenapa orang tak perasan (ketika berlaku kecurian), kenapa sehingga dua kali mereka boleh masuk?” katanya ketika dihubungi.

Muhammad Sanusi berkata hasil dapatan lawatan berkenaan yang turut disertai pelbagai agensi kerajaan mengumpulkan setiap maklumat diperoleh bagi membolehkan satu prosedur dirangka untuk mengekang kejadian berulang.

“Saya juga bertanya kepada setiap agensi, apa jabatan akan lakukan untuk atasi masalah ini, termasuk apa yang dirampas serta bagaimana penceroboh mengambil mineral itu.

“Semua maklumat dibawa dalam mesyuarat Exco sebelum membuat dasar baharu, yang mana diputuskan untuk bekukan semua aktiviti dan proses berkaitan REE dalam hutan simpan,” jelasnya.

Menurutnya lagi, sebuah jawatankuasa khas melibatkan semua jabatan ditubuhkan bagi membangunkan prosedur operasi standard (SOP) berkaitan REE.

“Sehingga ke hari ini, dasar berkenaan masih kekal. Pudin (Datuk Seri Saifuddin Nasution Ismail) bukan ketahuan (tahu) bidang kuasa. Dia ingat kita tak buat apa satu pun, apa punya menteri,” soalnya.

Pada Khamis, Saifuddin yang merupakan Menteri Dalam Negeri mendedahkan gambar Muhammad Sanusi mengadakan lawatan tapak ke Hutan Simpan Bukit Enggang, Sik pada 19 Februari lalu.

Saifuddin mendakwa pendedahan gambar itu sekali gus membuktikan Muhammad Sanusi sememangnya mempunyai pengetahuan mengenai kecurian REE di Kedah.

Bagaimanapun Setiausaha Agung Pakatan Harapan (PH) itu berkata Muhammad Sanusi hanya mendiamkan diri dan tiada tindakan diambil berkaitan perkara terbabit.

Muhammad Sanusi sebaliknya menempelak Saifuddin yang bijak memanipulasi maklumat diperolehi bagi memberi gambaran negatif terhadap dirinya.

“Saya bukan pergi tapak kecurian seorang, saya pergi ramai dengan wakil jabatan sebab kami nak siasat.

“Antara yang sertai saya ketika itu, Pengarah Tanah dan Galian (PTG) bersama lima pegawai, Pengarah Jabatan Mineral dan Geosains (JMG) bersama tiga pegawai, Pengarah Jabatan Perhutanan Kedah bersama 10 pegawai, Setiausaha Kerajaan Negeri (SUK), polis termasuk wakil Pejabat Daerah dan Tanah Sik,” katanya.


AS gantung bantuan kepada Sudan

Amerika Syarikat (AS) semalam menggantung semua bantuan ekonomi berjumlah AS$700 juta kepada Sudan susulan tindakan tentera negara itu merampas kuasa dan menahan Perdana Menteri, menteri dan penjawat awam.

“AS mengecam tindakan tentera Sudan yang merampas kuasa,” kata jurucakap Jabatan Negara, Ned Price semasa sesi taklimat media.

“Penahanan pegawai kerajaan awam dan pemimpin politik lain, termasuk Perdana Menteri, Abdalla Hamdok, akan menjejaskan proses peralihan negara itu kepada pemerintahan awam yang demokratik.

“Melalui perkembangan itu, AS sudah menghentikan bantuan AS$700 juta daripada peruntukan bantuan kecemasan untuk dana sokongan ekonomi kepada Sudan,” tambahnya.

Ned Prince turut menggesa tentera Sudan supaya membebaskan segera semua pegawai yang ditahan, bagi memulihkan sepenuhnya kerajaan peralihan yang diketuai orang awam dan untuk menggelakkan kekerasan penunjuk perasaan.

Semalam, Ketua Majlis Tertinggi Sudan, Jeneral Abdul Fattah al-Burhan merampas kuasa, sekali gus membubarkan kerajaan peralihan tentera dan awam.

Beliau turut memerintahkan tentera menangkap Abdalla serta beberapa menteri lain, sebelum mengisytiharkan darurat di seluruh negara itu.

Sebelum ini, kerajaan peralihan dibentuk dengan Abdalla dilantik menjadi Perdana Menteri setelah Presiden Omar Hassan al-Bashir, yang memerintah selama 30 tahun, digulingkan dan dipenjara. – Agensi


Pemandu bas disyaki cabul penumpang ketika tidur ditahan polis

Polis menahan pemandu kedua sebuah bas ekspres yang disyaki mencabul seorang penumpang wanita berusia 21 tahun yang sedang tidur ketika bas berkenaan dalam perjalanan dari Kelantan ke Melaka.

Ketua Jabatan Siasatan Jenayah (KJSJ) Melaka ACP Lim Meng Seah berkata lelaki berusia 27 tahun itu ditahan sejurus selepas bas ekspres berkenaan tiba di Terminal Melaka Sentral di sini, kira-kira pukul 10.30 pagi Ahad, menurut laporan Bernama.

“Mangsa yang juga penuntut maktab perguruan di negeri ini mendakwa diraba oleh suspek semasa bas ekspres itu berhenti rehat di Ajil, Hulu Terengganu kira-kira pukul 4 pagi.

“Berdasarkan maklumat itu, pihak polis terus menahan pemandu kedua yang berasal dari Kota Tinggi, Johor itu, sebaik sahaja bas tiba di Melaka Sentral,” katanya kepada media hari ini.

Beliau berkata wanita itu telah membuat laporan polis di Balai Polis Melaka Tengah pada pukul 12 tengah hari Ahad, dan kes akan diserahkan ke Ibu Pejabat Polis Daerah Hulu Terengganu untuk siasatan lanjut.

Sementara itu Exco Kesihatan dan Antidadah negeri Dr Muhamad Akmal Saleh dalam hantaran di Facebook rasminya menggesa golongan wanita agar tidak berdiam diri apabila menjadi mangsa cabul, terutama ketika menggunakan pengangkutan awam.

Beliau membuat kenyataan itu menerusi satu video berdurasi tiga minit 41 saat di Facebook, selepas menerima pesanan di akaun media sosial berkenaan bagi meminta bantuan berkaitan kejadian itu.

“Pagi tadi ketika bangun Subuh saya terima pesanan mesej daripada sahabat di Facebook berhubung kejadian yang menimpa rakannya yang ingin pulang semula ke Melaka.

“Adik (mangsa) ini terlalu baik sehingga dia hendak menjerit pun takut, dan dia hanya mampu menangis teresak-esak. Saya bersama beberapa rakan yang tunggu di Melaka untuk bantu selamatkan gadis ini,” katanya.


Kronologi perbicaraan kes Najib: Dari Putrajaya ke Sungai Buloh

Datuk Seri Najib Razak menjadi Perdana Menteri pertama Malaysia yang menjalani hukuman penjara setelah Mahkamah Persekutuan menolak rayuan akhirnya untuk membatalkan hukuman penjara 12 tahun dan denda RM210 juta, setelah didapati bersalah terhadap tujuh pertuduhan membabitkan RM42 juta dana SRC International Sdn Bhd (SRC).

Kes membabitkan bekas Presiden UMNO itu bermula sejak 2018 lalu, setelah Barisan Nasional kalah pada Pilihan Raya Umum Ke-14.

Hakim-hakim yang terlibat dalam perbicaraan kes Najib ialah:

Mahkamah Tinggi:
Hakim Datuk Mohd Nazlan Mohd Ghazali.

Mahkamah Rayuan:
Hakim Datuk Abdul Karim Abdul Jalil;
Hakim Datuk Has Zanah Mehat; dan
Hakim Datuk Vazeer Alam Mydin Meera.

Mahkamah Persekutuan:
Ketua Hakim Negara Tun Tengku Maimun Tuan Mat;
Ketua Hakim Sabah dan Sarawak Tan Sri Abang Iskandar Abang Hashim;
Hakim Datuk Nalini Pathmanathan;
Hakim Datuk Mary Lim Thiam Suan; dan
Hakim Datuk Mohamad Zabidin Mohd Diah.

Berikut adalah kronologi kes SRC yang melibatkan Najib:

Pada 22 dan 24 Mei 2018 Najib kali pertama dan kedua memberi keterangan kepada Suruhanjaya Pencegahan Rasuah Malaysia (SPRM) berhubung isu SRC.

Pada 3 Julai 2018, SPRM menahan bekas Perdana Menteri itu di rumah di Langgak Duta, Kuala Lumpur, kira-kira jam 3 petang. Najib ditahan di lokap SPRM.

PERBICARAAN BERMULA

4 Julai 2018: Najib buat pertama kali dihadapkan ke Mahkamah Sesyen atas tiga pertuduhan pecah amanah jenayah (CBT) dan satu tuduhan menyalahgunakan kuasa berkaitan dana SRC International Sdn Bhd (SRC) berjumlah RM42 juta. Perbicaraan kemudian dipindahkan ke Mahkamah Tinggi.

8 Julai 2018: Najib dihadapkan ke Mahkamah Tinggi atas tiga tuduhan pengubahan wang haram RM42 juta dana SRC yang diperoleh daripada aktiviti haram.

8 Ogos 2018: Najib didakwa di Mahkamah Tinggi atas tiga pertuduhan pengubahan wang haram melibatkan dana sama (RM42 juta daripada SRC) yang merupakan hasil aktiviti haram.

10 Ogos 2018: Hakim Mahkamah Tinggi Datuk Mohd Nazlan Mohd Ghazali menolak permohonan Najib untuk melarang media dan orang ramai daripada menerbitkan kenyataan berhubung merit kes jenayahnya yang akan membuat inferens (kesimpulan) Najib bersalah sementara menunggu kesnya selesai.

10 Ogos 2018 – Mohd Nazlan menetapkan 33 hari bermula 12 hingga 28 Februari 2019 dan 4 hingga 29 Mac2019 untuk perbicaraan kes SRC Najib.

13 Ogos 2018: Najib memfailkan rayuan di Mahkamah Rayuan berhubung keputusan Mahkamah Tinggi menolak untuk mengeluarkan perintah melarang media dan orang awam daripada menerbitkan kenyataan berhubung merit kesnya.

18 Disember 2018: Mahkamah Tinggi menolak permohonan Najib untuk mendapatkan surat pelantikan Datuk Sulaiman Abdullah bagi mengetuai pasukan pendakwaan dan permohonannya untuk mendapatkan dokumen berhubung kes itu.

15 Januari 2019: Najib menerusi firma guamannya Messrs Shafee & Co telah menulis surat bertarikh 15 Jan kepada Mahkamah Tinggi memohon agar perbicaraan yang dijadualkan pada 12 Feb dilapangkan sementara menunggu tiga rayuan interlokutorinya di Mahkamah Rayuan.

17 Januari 2019: Ketua Bahagian Pendakwaan Jabatan Peguam Negara Manoj Kurup dalam surat bertarikh 17 Jan 2019 yang dihantar kepada Hakim Mahkamah Tinggi Mohd Nazlan Mohd Ghazali, membantah permohonan pihak pembelaan untuk menangguhkan perbicaraan, menyatakan permohonan itu “adalah remeh dan akan menyebabkan kelewatan yang tidak munasabah terhadap perbicaraan yang dijadualkan.

11 Februari 2019: Mahkamah Rayuan membenarkan permohonan Najib untuk menangguhkan sementara perbicaraan sehingga rayuannya berhubung keputusan pendakwa raya menarik balik sijil perpindahan tujuh pertuduhan terhadapnya, selesai.

14 Februari 2019: Mahkamah Rayuan menetapkan 11 dan 12 Mac untuk mendengar empat rayuan Najib bagi membatalkan keputusan Mahkamah Tinggi berhubung permohonan interlokutori Najib mengenai tujuh pertuduhan melibatkan dana SRC.
11, 12, 15 dan 18 Mac 2019 – Mahkamah Rayuan mendengar empat rayuan Najib.

21 Mac 2019: Mahkamah Rayuan membenarkan penangguhan sementara perbicaraan Najib sehingga Mahkamah Persekutuan mendengar dan memutuskan tiga rayuan interlokutori yang sebelum itu ditolak oleh Mahkamah Rayuan.

21 Mac 2019: Mahkamah Rayuan menolak tiga rayuan Najib iaitu rayuannya untuk mendapatkan perintah melarang media dan orang awam membincangkan merit kes jenayahnya; akses kepada dokumen penyiasatan termasuk kenyataan saksi pada peringkat praperbicaraan; dan mengenai penarikan balik sijil perpindahan pertuduhannya oleh Peguam Negara.

21 Mac 2019: Mahkamah sama bagaimanapun membenarkan rayuan Najib untuk mendapatkan salinan surat pelantikan Datuk Sulaiman Abdullah mengetuai pendakwaan.

27 Mac 2019: Panel tujuh hakim Mahkamah Persekutuan membenarkan rayuan pendakwaan untuk mengetepikan keputusan Mahkamah Rayuan yang membenarkan permohonan Najib untuk menangguhkan sementara perbicaraan sementara menunggu rayuannya berhubung permohonan interlokutorinya selesai.

28 Mac 2019: Mahkamah Tinggi menetapkan 3 April pada 2 petang bagi perbicaraan kes SRC Najib.

1 April 2019: Najib memfailkan satu lagi rayuan (permohonan semakan) terhadap keputusan Mahkamah Persekutuan yang menolak permohonannya menangguhkan perbicaraan kesnya berkaitan SRC.

3 April 2019: Perbicaraan bermula di hadapan Mohd Nazlan. Hakim menolak permohonan Najib untuk mengisytiharkan tujuh tuduhan itu cacat.

27 Ogos 2019: Pendakwaan menutup kes setelah memanggil 57 saksi.

3 Disember 2019 – Mahkamah memerintahkan Najib membela diri terhadap tujuh pertuduhan.

11 Mac 2020 – Perbicaraan berakhir setelah 33 hari melibatkan keterangan 19 saksi.

PENGHAKIMAN DAN RAYUAN

28 Julai 2020: Mahkamah Tinggi menjatuhi hukuman penjara 12 tahun dan denda RM210 juta setelah mendapati Najib bersalah terhadap tujuh pertuduhan berkenaan.

19 Oktober 2020: Najib memfailkan rayuan di Mahkamah Rayuan berhubung sabitan kesalahan dan hukuman Mahkamah Tinggi yang dijadial didengar pada 5 April 2021.

18 Mei 2021: Mahkamah Rayuan selesai mendengar hujahan pembelaan dan pendakwaan berhubung rayuan itu.

23 November 2021: Mahkamah Rayuan menetapkan 8 Disember sebagai tarikh membuat keputusan berhubung rayuan Najib. Bagaimanapun Najib memohon menunda tarikh itu kerana menjalani kuarantin akibat Covid-19 sehingga 12 Disember. Permohonan itu bagaimanapun ditolak pada hari sama.

2 Disember 2021: Najib memfailkan permohonan kepada Mahkamah Rayuan untuk memasukkan bukti baharu dalam rayuannya.

7 Disember 2021: Mahkamah Rayuan menolak permohonan Najib untuk memasukkan bukti baharu dalam rayuan terhadap keputusan Mahkamah Tinggi.

8 Disember 2021: Mahkamah Rayuan membuat keputusan mengekalkan sabitan kesalahan dan hukuman yang dikenakan Mahkamah Tinggi. Peguam bela Najib, Tan Sri Muhammad Shafee memfailkan rayuan di Mahkamah Persekutuan.

RAYUAN AKHIR

9 Mei 2022: Mahkamah Persekutuan menetapkan 10 hari bermula 15 Ogos untuk mendengar rayuan akhir Najib terhadap kesalahan dan hukuman itu.

21 Julai 2022: Mahkamah Tinggi menolak permohonan Peguam Diraja Britain Jonathan Laidlaw untuk dibenar mewakili Najib dalam rayuan akhir itu.

25 Julai 2022: Najib menamatkan khidmat semua pasukan pembelaannya termasuk Muhammad Shafee dan melantik Zaid Ibrahim Suflan TH Liew & Partners sebagai peguam cara baharunya.

26 Julai 2022: Pasukan undang-undang baharu Najib diumum, dengan Hisyam Teh Poh Teik sebagai peguam utama.

29 Julai 2022: Mahkamah Persekutuan membuat keputusan meneruskan pendengaran rayuan yang dijadual pada 15 Ogos, walaupun peguam baharu Najib memohon penangguhan dengan alasan memerlukan masa untuk membuat persediaan.

15 Ogos 2022: Peguam Hisyam Teh memfailkan permohonan untuk menambah bukti baharu dalam rayuan terakhir itu.

16 Ogos 2022: Mahkamah Persekutuan sebulat suara menolak permohonan Najib memasukkan bukti baharu. Panel lima hakim diketuai Ketua Hakim Negara Tun Tengku Maimun Tuan Mat, juga menolak permohonan pasukan pembelaan untuk menangguhkan kes itu antara tiga dan empat bulan.

18 Ogos 2022: Mahkamah Persekutuan mula mendengar rayuan Najib setelah menolak permohonan Hisyam Teh untuk menarik diri daripada mewakili Najib. Mahkamah mengarahkan pihak pendakwaan mengemukakan hujahan lisan setelah pasukan pembelaan enggan berbuat demikian.

19 Ogos 2022: Pendakwaan meneruskan penghujahan sebelum menamatkannya, manakala Hisyam Teh kekal enggan membuat sebarang penghujahan pembelaan. Panel lima hakim turut menolak permohonan Hisyam Teh untuk menangguhkan rayuan kepada Khamis (29 Ogos).

23 Ogos 2022: Najib kemuka permohonan supaya Tengku Maimun menarik diri daripada mendengar rayuan akhir itu. Mahkamah mendengar hujahan pembelaan dan pendakwaan berhubung permohonan itu.

Tan Sri Muhammad Shafee Abdullah kembali untuk menjadi peguam Najib dan meminta penangguhan perbicaraan, tetapi ditolak.

Mahkamah menolak permohonan Najib supaya Tengku Maimun menarik diri daripada mendengar rayuan akhirnya.

Najib membacakan kenyataan dihadapan lima hakim Mahkamah Persekutuan.

Tengku Maimun membacakan keputusan menolak rayuan Najib untuk membatalkan sabitan dan hukuman penjara yang dijatuhi Mahkamah Tinggi Kuala Lumpur, sekali gus menghantar Najib ke penjara.


Warga asing tak ikut penjarakan fizikal di PPV KLCC

Tindakan tidak bertanggungjawab majikan di Kuala Lumpur, Selangor dan Negeri Sembilan menjadi punca kesesakan Pusat Pemberian Vaksin (PPV) Menara Berkembar Petronas (KLCC), semalam.

Ketua Polis Daerah Dang Wangi, Asisten Komisioner Mohamad Zainal Abdullah mengesahkan berlaku kesesakan warga asing di PPV itu seperti tular di media sosial sejak semalam.

Klip video berdurasi 26 saat itu menunjukkan ratusan warga asing yang merupakan pekerja di Kuala Lumpur, Selangor dan Negeri Sembilan beratur hampir satu kilometer di luar PPV berkenaan.

Keadaan itu menimbulkan kebimbangan orang ramai kemungkinan tercetus penularan Covid-19, apabila warga asing terbabit didapati tidak melaksanakan penjarakan fizikal.

“Ramai pekerja warga asing dari Kuala Lumpur, Selangor dan Negeri Sembilan akan dihantar ke PPV KLCC.

“Oleh itu, mohon majikan patuhi janji temu dan tidak menghantar pekerja terlalu awal ke PPV yang ditetapkan bagi mengelakkan kesesakan,” kata Mohamad Zainal.

Sehubungan itu beliau mengingatkan majikan supaya tidak menghantar pekerja terlalu awal ke PPV yang ditetapkan bagi mengelak kesesakan.


Malaysia di landasan tepat catat KDNK hingga 6.3%: Tengku Zafrul

Malaysia di landasan tepat untuk mencatat pertumbuhan keluaran dalam negara kasar (KDNK) dalam lingkungan 5.3 peratus hingga 6.3 peratus pada 2022, kata Menteri Kewangan Tengku Datuk Seri Zafrul Tengku Abdul Aziz.

“Saya amat optimis kita akan mencapai unjuran KDNK antara 5.3 peratus hingga 6.3 peratus,” katanya dalam wawancara dengan stesen penyiaran CNBC, pagi ini (15 Ogos 2022).

Tengku Zafrul berkata pertumbuhan ekonomi Malaysia dijangka meningkat pada suku ketiga 2022, meneruskan momentum positif ekonomi dalam separuh pertama tahun ini, dipacu oleh penggunaan swasta berikutan pembukaan semula aktiviti ekonomi di negara ini.

KDNK Malaysia berkembang kukuh pada 8.9 peratus pada suku kedua 2022, didorong oleh peningkatan ketara perdagangan luar dengan nilai eksport dan import mencecah paras tinggi pada Jun lepas, menurut Bernama.

Bagaimanapun, prospek ekonomi negara bagi tempoh memasuki 2023 dijangka mencabar berikutan kebimbangan mengenai kelembapan ekonomi global, pertumbuhan China yang tidak menentu serta dasar monetari Rizab Persekutuan Amerika Syarikat (AS) yang agresif.

“Malah, pihak Tabung Kewangan Antarabangsa dan Bank Dunia telah menyemak semula unjuran pertumbuhan global masing-masing berikutan konflik Ukraine-Rusia.

“China yang juga rakan dagang terbesar Malaysia turut melaksanakan dasar sifar COVID-19 yang konservatif dan ini telah menjejaskan rantaian bekalan di antara kedua-dua negara,” katanya.

Selain itu, Tengku Zafrul berkata defisit belanjawan Malaysia dijangka kekal pada 6.0 peratus pada 2022 dengan nisbah hutang-kepada-KDNK ketika ini pada paras 60 peratus, lebih rendah daripada had sebanyak 65 peratus.

“Kita perlu berpegang kepada defisit 6.0 peratus itu. Kita juga perlu memastikan bahawa hasil adalah sejajar dengan belanjawan atau sekurang-kurangnya sepadan dengan apa yang perlu dilaksanakan untuk menampung peningkatan perbelanjaan akibat subsidi,” katanya.


Benarkan semua lompat jika tiada parti menang 50% kerusi: Tun M

Lompat parti, walaupun sepatutya tidak digalakkan, perlu dibenarkan bagi membolehkan Kerajaan Persekutuan dibentuk sekiranya tiada parti yang menang lebih 50 peratus kerusi pada Pilihan Raya Umum (PRU), kata Tun Dr Mahathir Mohamad (Pejuang-Langkawi).

Bekas perdana menteri itu berkata sekiranya tiada parti yang mampu memperoleh kerusi minimum 112 di Dewan Rakyat, lompat parti selepas PRU boleh memastikan kestabilan politik di negara ini.

“Selepas pilihan raya (umum), (jika) tidak ada satu parti yang mendapat lebih 50 peratus kerusi (dalam Dewan Rakyat) yang diperlukan untuk menubuhkan kerajaan, maka kita mungkin memerlukan satu lagi pilihan raya.

“Jika kerajaan minoriti dibentuk dalam tempoh itu, Dewan Rakyat boleh menjatuhkan mereka dengan mengeluarkan undi tidak percaya.

“Ya, kita boleh mengadakan pilihan raya lain tetapi itu tidak akan menyelesaikan masalah. Inilah sebabnya kita perlu membenarkan lompat parti, supaya kerajaan boleh dibentuk dan bukannya mengadakan pilihan raya lain,” katanya.

Beliau berkata demikian ketika membahas Rang Undang-undang Perlembagaan (Pindaan) (No 3) 2022 dan Peruntukan Larangan Ahli Parlimen Bertukar Parti di Dewan Rakyat, hari ini (27 Julai 2022).

Dr Mahathir percaya jika lompat parti dilakukan oleh seluruh anggota parti ke dalam parti yang tidak cukup kerusi, kestabilan politik akan dapat dicapai.

Bagaimanapun, Dr Mahathir berkata proses lompat parti selepas PRU mesti termasuk mendapatkan kelulusan dan sokongan majlis tertinggi pelbagai parti.

Tambahnya, proses itu juga mesti mengikut perlembagaan parti.

“”Tapi dengan syarat aktiviti itu (lompat parti) dilakukan dengan persetujuan parti mengikut undang-undang parti yang dibuat oleh kuasa tertinggi parti.

“Semoga rang undang-undang ini akan mendapat sokongan dua pertiga supaya tidak ada lagi situasi di mana kerajaan yang dipilih secara demokrasi yang dipilih oleh rakyat akan digulingkan, manakala parti yang ditolak oleh pengundi akan berkuasa,” katanya.


Ratusan rumah rosak dilanda puting beliung di Ipoh

Ratusan rumah rosak teruk akibat kejadian angin ribut dan puting beliung di beberapa kawasan, termasuk sekitar Kampung Tawas dan Taman Tasek Damai di Ipoh petang semalam.

Kejadian itu menyebabkan rata-rata penduduk di Kampung Tawas yang kebanyakannya didiami masyarakat Cina menzahirkan rasa sedih kerana bakal menyambut tahun baharu hanya dua hari lagi, lapor Bernama.

Menurut seorang mangsa Teoh Boh Chee, 60-an, beliau terkejut apabila tiba-tiba terdengar bunyi angin kuat pada kira-kira jam 6 petang.

“Saya sedang memasak ketika itu dan melihat sendiri bumbung rumah tercabut lalu diterbangkan angin.

“Saya tidak tahu apa perlu dilakukan kerana Tahun Baharu Cina hanya dua hari lagi…bagaimana kami hendak menyambutnya dalam keadaan begini,” katanya ketika ditemui pemberita di lokasi kejadian, semalam.

Sementara itu, seorang peniaga Yong Chee Fong, 35, berkata beliau bersyukur kerana 10 pelanggan dan beberapa orang pekerja yang berada di kedai makannya terselamat daripada kejadian bumbung runtuh akibat kejadian ribut berkenaan.

“Sudah 10 tahun saya berniaga makanan di sini, tetapi ini pertama kali terjadi ribut yang teruk dan banyak peralatan di kedai rosak,” katanya.

Seorang lagi penduduk, Mita Devi, 36, berkata dia melihat sendiri kejadian ‘puting beliung’ yang berlaku kira-kira 20 minit dan menerbangkan atap rumah.

“Saya hanya mampu berdoa agar kami sekeluarga terselamat dan syukurlah rumah kami tidak mengalami kerosakan terlalu teruk,” katanya.

Sementara itu, Ahli Parlimen Ipoh Barat M Kulasegaran ketika melawat lokasi kejadian berkata semua mangsa terlibat diminta membuat laporan polis bagi memudahkan proses menyaluran bantuan kewangan daripada pejabatnya dan kerajaan negeri.

“Kita anggarkan ratusan rumah yang terlibat di dua kawasan ini, jadi diharapkan mangsa buat laporan polis segera supaya memperoleh bantuan,” katanya.

Dalam pada itu, jurucakap Jabatan Bomba dan Penyelamat Perak berkata pihaknya menerima panggilan mengenai kejadian itu pada kira-kira pukul 6.40 petang dan segera mengerahkan anggota dan pegawai dari Balai Bomba dan Penyelamat Ipoh ke lokasi terlibat.

Beliau berkata bencana itu turut menyebabkan beberapa insiden pokok tumbang dan kerosakan rumah penduduk namun tiada kecederaan mahupun kemalangan jiwa dilaporkan setakat ini.

Keadaan dalam sebuah rumah yang dilanda puting beliung di Ipoh petang semalam. – Gambar FB


Tiada isu undi percaya disentuh dalam titah Agong

Isu undi percaya yang dibangkitkan blok pembangkang tidak disentuh dalam titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah semasa pembukaan persidangan Dewan Rakyat Mesyuarat Pertama Penggal Keempat Parlimen Ke-15 hari ini.

Tuanku bagaimanapun menegaskan supaya semua pihak supaya memberi fokus ke arah menangani cabaran krisis kesihatan Covid-19 yang melanda negara kerana rakyat sudah ramai yang kehilangan punca pendapatan dan negara berdepan kemurungan ekonomi.

“Negara dan rakyat Beta telah terlalu lama di-belenggu dengan masa hadapan yang kelam, bergelut dengan isu kesihatan dan juga kemurungan ekonomi.

“Terlalu ramai rakyat Beta yang terkesan dengan penularan pandemik ini, terlalu ramai juga rakyat beta yang telah kehilangan sumber rezeki. Ratusan pucuk surat telah Beta terima dari rakyat Beta yang merintih penuh duka dengan seribu harapan agar sinar perubahan dapat mereka kecapi dengan segera bagi meneruskan kehidupan seharian seperti biasa,” kata Baginda.

Mengambilkira keadaan tersebut, Tuanku menggesa supaya semua Ahli-ahli Parlimen tidak meletakkan masa depan negara dan rakyat sebagai taruhan dalam percaturan untuk mencapai agenda tertentu.

“Nasihat Beta kepada semua Ahli-ahli Yang Berhormat, jangan sama-sekali meletakkan masa depan negara dan rakyat beta sebagai taruhan dalam percaturan untuk mencapai agenda tertentu.

“Justeru, Beta menyeru kepada Ahli-ahli Yang Berhormat sekalian untuk mengembalikan fokus kepada usaha memerangi pandemik Covid-19 serta membawa kembali sinar kepada rakyat Beta dan negara tanah tumpahnya darah kita,” ujarnya lagi.

Tuanku juga menyeru agar semua pihak berhenti daripada berterusan bertelagah dan menyeru mengukuhkan perpaduan antara satu sama lain.

“Beta menyeru agar sebarang bibit-bibit pertelingkahan hendaklah segera dihenti-kan supaya Malaysia kekal sebagai sebuah negara yang aman, harmoni dan bersatu padu,” katanya lagi.

Sidang kali ini merupakan yang pertama sejak Datuk Seri Ismail Sabri Yaakob mengangkat sumpah sebagai Perdana Menteri pada 21 Ogos lalu bagi menggantikan Tan Sri Muhyiddin yang meletak jawatan.

Ismail Sabri dilantik PM ke sembilan selepas mendapat 114 majoriti sokongan daripada Ahli-ahli Parlimen.

Bagaimanapun, blok pembangkang yang diketuai Ketua Pembangkang Datuk Seri Anwar Ibrahim sebelum ini paling lantang mendesak supaya Ismail Sabri mengabsahkan kedudukannya sebagai PM di Dewan Rakyat pada sidang kali ini.


Tolak parti rasuah, kerjasama PN-BN tidak akan berlaku sama sekali

Timbalan Pengerusi Perikatan Nasional (PN), Tan Sri Abdul Hadi Awang menegaskan kerjasama antara gabungan itu dengan BN tidak akan berlaku sama sekali selepas Pilihan Raya Umum ke-15 (PRU-15) ini.

Katanya, ia selaras dengan dasar parti yang tidak akan bekerjasama dengan parti yang tidak bersih daripada rasuah.

Beliau yang Presiden PAS berkata, PN akan berusaha mendapatkan majoriti kerusi di Parlimen pada hari pengundian esok (19 November 2022).

“Dasar kita, kita tidak akan bersama dengan parti yang agresif, yang ekstrem seperti Pakatan Harapan dan parti yang tidak bersih daripada rasuah.

“Kita tidak buat rasuah dan kita tidak akan ikut (perbuatan itu),” katanya lapor Bernama.

Media sebelum ini melaporkan, Setiausaha Agung PAS, Datuk Takiyuddin Hassan yakin dapat membentuk kerajaan pada PRU-15 sama ada secara sendirian atau gabungan dengan pihak lain termasuk BN sekiranya gagal memperoleh majoriti kerusi namun perkara itu dinafikannya sambil menegaskan laporan itu diambil di luar konteks selain tajuk berita itu juga mengelirukan pengundi.

Susulan kenyataan itu Pengerusi PN, Tan Sri Muhyiddin Yassin juga menepis dakwaan kerajaan gabungan PN-BN itu dan berkata Takiyuddin tidak pernah diberi mandat untuk memutuskan perkara itu.

Hadi kemudiannya dilaporkan berkata PAS rela menjadi pembangkang jika PN gagal mendapat majoriti mudah untuk membentuk kerajaan pada PRU-15 ini.

Sementara itu, Abdul Hadi yang juga calon Parlimen Marang mengingatkan saf kepimpinan parti supaya tidak terlibat dengan sebarang provokasi.

Beliau menasihatkan mereka supaya mengambil pendekatan damai dalam menyampaikan mesej selaras dengan dasar ‘menerang dan bukannya menyerang.’

Katanya jika terdapat pemimpin yang dilihat agresif dan bertentangan dengan dasar tersebut, mereka akan disekat daripada menyampaikan sebarang mesej seperti ceramah dan akan dipantau.

“Itulah konsep dan prinsip yang kita bawa. Mana-mana kalangan kita yang mengambil pendekatan ‘menyerang’, kita ‘gam.’ Hentikannya daripada berceramah.

“Tindakan itu ada, kita tidak mahu (perkara sedemikian) kerana PAS adalah parti demokratik dan aman sejak dahulu lagi.

“Kita hentikan dia berceramah termasuk menulis (di media sosial),” katanya.


PM beritahu pembangkang RUU Anti Lompat Parti dibentang dalam sidang khas

Seorang Ahli Parlimen (MP) pembangkang, Anthony Loke memberitahu Datuk Seri Ismail Sabri Yaakob sudah memberi jaminan Rang Undang-undang (RUU) Anti Lompat Parti akan dibentangkan pada sidang khas Dewan Rakyat pada Ramadan.

Loke yang juga Setiausaha Agung DAP itu berkata Perdana Menteri mengesahkan janji tersebut semasa dalam mesyuarat hari ini yang dihadiri Presiden Amanah, Mohamad Sabu dan Setiausaha Agung PKR, Datuk Seri Saifuddin Nasution Ismail.

RUU tersebut antara salah satu janji yang termaktub dalam memorandum persefahaman (MoU) antara Pakatan Harapan (PH) dengan kerajaan yang dimerterai sebelum ini, malah sepatutnya dibentangkan pada sidang Dewan Rakyat yang sedang berlangsung dan bakal berakhir esok.

“Segala isu teknikal dan takrifan perlu diselesaikan jawatankuasa teknikal bipartisan dalam masa terdekat.

“Kami memberikan komitmen penuh bahawa PH akan memberi kerjasama untuk memastikan pindaan Perlembagaan tersebut dapat diluluskan dan melarang sebarang tindakan melompat parti,” kata Loke dalam hantaran di Facebook tadi.

Terdahulu di Dewan Rakyat, Ahli Parlimen daripada pihak kerajaan mahupun dari pembangkang menggesa supaya undang-undang baru itu dibentang.

Baru-baru ini, Menteri Undang-undang Datuk Seri Wan Junaidi Tuanku Jaafar berkata kabinet memutuskan bahawa RUU itu masih memerlukan penelitian lanjut bagi memastikan pindaan itu mendapat sokongan di Dewan Rakyat.

Jelas Wan Junaidi, dibawah Perkara 159 Perlembagaan Persekutuan, sokongan majoriti dua pertiga di Dewan diperlukan untuk meminda Perlembagaan Persekutuan.

Pada 13 September lalu, PH dan kerajaan Ismail Sabri menandatangani MoU dalam urusan pentadbiran kerajaan.

MoU tersebut dijangka berakhir pada Julai ini dan UMNO semasa Perhimpunan Agung 2021 baru-baru ini juga lantang mendesak pembubaran Parlimen bagi memberi Pilihan Raya Umum Ke-15 (PRU-15) disegerakan.


Janganlah suka-suka tambah perkara yang tiada dalam Perlembagaan

Saya tak faham kenapa sesetengah pihak mengatakan sokongan PN kepada DS Ismail Sabri adalah tidak sah semata-mata kerana syaratnya ialah pertama Menteri yang bakal dilantik mestilah bebas daripada pertuduhan jenayah dan kedua kerajaan PN mesti terus hormat prinsip pengasingan kuasa, kebebasan badan kehakiman dan Raja Berperlembagaan.

Alasan saya begini:

1. Antara sumpah jawatan PM ialah mesti berikrar untuk junjung Perlembagaan. Pengasingan kuasa dan kebebasan badan kehakiman adalah sebahagian daripada peruntukan dalam Perlembagaan Persekutuan yang mesti dijunjung oleh mana-mana PM yang dilantik.

2. Sebelum Jemaah Menteri dilantik, proses vetting akan dibuat untuk memastikan bakal Menteri tidak ada rekod jenayah, bebas rasuah, tidak ada rekod sangkut bayaran cukai LHDN dan bukan seorang yang bankrap. Ini selari dengan syarat PN. Ia bukan perkara luar biasa.
Kalau tak buat itu luar biasa.

3. Tun Mahathir dilantik sebagai PM 7 atas syarat dia melantik DS Wan Azizah sebagai TPM dan kemudiannya menyerahkan jawatan PM kepada DS Anwar Ibrahim.

Satu dunia tahu syarat ini yang ditandatangan on the dotted lines oleh semua ketua parti PH sebelum PRU 14. Tun M dilantik sebagai PM7 atas syarat ini dan pelantikannya adalah sah.

4. Saya cari dalam Perkara 43(2)(a) Perlembagaan Persekutuan perkataan “unconditional confidence of the majority” atau kepercayaan majoriti tanpa syarat.

Saya tak jumpa perkataan “unconditional”. Yang saya jumpa hanyalah perkataan “confidence of the majority” atau kepercayaan majoriti.

Jadi, janganlah kita suka-suka tambah perkara yang tiada dalam Perlembagaan.

Datuk Dr Marzuki Mohamad
KSUS Kepada YAB Tan Sri Muhyiddin Yassin


Tun M masih dirawat di IJN

Bekas Perdana Menteri, Tun Dr Mahathir Mohamad masih menjalani beberapa pemeriksaan dan prosedur kesihatan di Institut Jantung Negara (IJN) di Kuala Lumpur.

Menurut kenyataan IJN hari ini, pemeriksaan kesihatan yang dijalankan ke atas Dr Mahathir dijangka selesai dalam masa beberapa hari lagi.

Berikutan itu, Ahli Parlimen Langkawi perlu terus berada di IJN sehingga semua pemeriksaan berkenaan selesai.

“Bagi mematuhi SOP semasa, tiada pelawat dibenarkan melawat beliau,” menurut kenyataan IJN tanpa memaklumkan tahap kesihatan bekas Perdana Menteri itu.

Beliau dimasukkan ke IJN pada 7 petang semalam bagi menjalani pemeriksaan kesihatan.

Dr Mahathir, 96, mempunyai sejarah penyakit jantung. Beliau telah mengalami tiga serangan jantung, satu pada 1989 dan dua lagi pada tahun 2006.

Beliau juga telah menjalani empat kali pembedahan pintasan dan secara berkala telah dimasukkan ke IJN untuk pemeriksaan kesihatan.


SPR umum PRK Pelangai pada 7 Oktober

Suruhanjaya Pilihan Raya (SPR) menetapkan hari pengundian Pilihan Raya Kecil (PRK) bagi kerusi Dewan Undangan Negeri (DUN) Pelangai, Pahang pada 7 Okt ini.

Pengerusi SPR Tan Sri Abdul Ghani Salleh berkata tarikh penamaan calon dan pengundian awal bagi PRK berkenaan masing-masing ditetapkan pada 23 Sept dan 3 Okt, menurut laporan Bernama.

Beliau berkata demikian pada sidang media selepas mempengerusikan mesyuarat khas di Menara SPR, di sini bagi membincangkan tarikh-tarikh penting berkaitan PRK DUN Pelangai.

PRK DUN Pelangai perlu diadakan berikutan kekosongan luar jangka kerusi berkenaan susulan kematian penyandangnya Datuk Seri Johari Harun, 53, dalam nahas pesawat di Bandar Elmina, Shah Alam pada 17 Ogos lepas.

Selain Johari yang juga Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang, sembilan lagi terkorban dalam nahas membabitkan pesawat jenis Beechcraft Model 390 (Premier 1) itu.

Isnin lepas, SPR memaklumkan telah menerima pemakluman rasmi daripada Yang Dipertua Dewan Undangan Negeri Pahang Datuk Seri Mohd Sharkar Shamsudin berhubung kekosongan luar jangka kerusi DUN Pelangai.

Johari, tokoh korporat bertanding mewakili Barisan Nasional (BN) pada Pilihan Raya Umum ke-15 (PRU-15), menang kerusi DUN Pelangai dengan majoriti 4,048 undi, menewaskan calon Perikatan Nasional (PN) Kasim Samat yang mendapat 3,260 undi, Ahmed Wafiuddin Shamsuri daripada Pakatan Harapan (PH) (2,031 undi) dan Isa Ahmad daripada Pejuang (65 undi).


Tandatangan SD bukan bermakna khianat parti, kata MP Jelebu

Salah seorang Ahli Parlimen yang dinamakan menandatangani akuan berkanun (SD) yang didedahkan Datuk Seri Ahmad Zahid Hamidi tampil membuat penjelasan berhubung isu tersebut.

MP Jelebu, Datuk Seri Jalaluddin Alias menyifatkan langkah menandatangani SD menyokong Pengerusi Perikatan Nasional (PN), Tan Sri Muhyiddin Yassin tidak boleh dianggap sebagai satu pengkhianatandan menjelaskan langkah tersebut sebagai mengikut naratif parti.

“Mengenai 10 Ahli Parlimen termasuk saya (menyokong Muhyiddin), ketika itu kita buat satu keputusan berdasarkan naratif parti. Apabila parti buat keputusan akhir untuk menerima kerajaan perpaduan, maka yang 10 itu menarik diri dengan membatalkan SD dan mengikut keputusan parti.

“Saya tidak fikir itu satu perkara yang membelakangkan parti atau boleh dikatakan mengkhianati parti.

“Khianat kepada parti ialah kita bersama dengan parti pembangkang untuk mengalahkan calon BN ketika kita menghadapi PRU15. Itu khianat kepada parti.

“Ketika kita menghadapi PRU15, kita berusaha sebaik mungkin untuk menangkan BN. Saya bertanding atas BN. Apabila parti buat keputusan, kita akur,” katanya dipetik laporan BH hari ini.

Semalam, Presiden UMNO dilaporkan mendedahkan 10 Ahli Parlimen BN termasuk daripada UMNO menandatangani SD menyokong pelantikan Muhyiddin sebagai Perdana Menteri selepas Pilihan Raya Umum Ke-15 (PRU-15).

Selain Jalaluddin, mereka adalah Ahli Parlimen Pensiangan, Datuk Arthur Joseph Kurup; Datuk Adnan Abu Hassan (Kuala Pilah); Datuk Shamshulkahar Deli (Jempol); Hasni Mohammad (Simpang Renggam); Datuk Seri Abdul Rahman Mohamad (Lipis); Datuk Isam Isa (Tampin); Datuk Seri M Saravanan (Tapah), Datuk Seri Dr Wee Ka Siong (Ayer Itam) dan Datuk Seri Wee Jack Seng (Tanjong Piai).

Pendedahan itu dibuat Zahid yang juga Timbalan Perdana Menteri, ketika berucap pada sesi taklimat khas Presiden UMNO yang diadakan secara tertutup sempena Persidangan Agung UMNO 2022 (PAU 2022) di WTC Kuala Lumpur.


Runtuhan tanah setinggi bangunan 10 tingkat, SAR mangsa makin tipis

Kejadian tanah runtuh di tapak perkhemahan Father’s Organic Farm, Gohtong Jaya di Batang Kali, Selangor, dianggarkan setinggi bangunan 10 tingkat sehingga menyulitkan pasukan pencari dan menyelamat, mengesan mangsa yang tertimbus.

Bagaimanapun, operasi mencari dan menyelamat (SAR) dilakukan Jabatan Bomba dan Penyelamat Malaysia (JBPM) dengan bantuan anjing pengesan masih diteruskan.

Sejak kejadian berlaku awal pagi semalam (16 Disember 2022) hingga tengah hari ini, usaha mencari 12 lagi mangsa yang dikhuatiri tertimbus masih dijalankan. Ia disambung semula pagi tadi setelah dihentikan malam tadi akibat hujan lebat.

Setakat malam tadi, 21 mayat mangsa ditemui manakala 12 masih hilang dan 61 selamat.

SAR yang masuk hari kedua hari ini semakin mencabar berikutan keadaan tanah yang basah, lembut, berselut serta kewujudan aliran air bawah tanah, akibat hujan malam tadi.

Ketika pasukan SAR bertungkus-lumus menjejak 12 lagi mangsa yang masih hilang, langkah berhati-hati perlu dilakukan berikutan kemungkinan berlaku pergerakan tanah yang memberikan risiko kepada pasukan penyelamat.

Pengarah Jabatan Bomba dan Penyelamat (JBPM) Selangor Datuk Norazam Khamis pada sidang media hari ini berkata SAR juga akan diteruskan sehingga hari ketujuh.

Beliau berkata sistem pengesanan pergerakan tanah akan dipasang di tiga lokasi dikenal pasti berkemungkinan berlaku insiden gelongsoran tanah di tapak perkhemahan itu.

Ini berikutan, misi mencari baki mangsa runtuhan cerun di tapak perkhemahan terbabit berdepan kesukaran susulan keadaan tanah yang lembut, berselut dan berlumpur serta aliran air bawah tanah yang mendorong insiden gelongsoran tanah.

Katanya, setakat ini belum ada insiden gelongsoran tanah dilaporkan, namun langkah berjaga-jaga perlu diambil bagi mengelak kejadian tidak diingini.

“Bomba dengan Jabatan Mineral dan Geosains (JMG) akan pasang sistem pengesanan pergerakan tanah di tiga lokasi berkemungkinan berlaku gelongsoran. Ia mungkin berlaku dalam bentuk 45 darjah, selain ada aliran air bawah tanah serta struktur tanah lembut.

“Setakat ini belum lagi berlaku gelongsoran tanah tetapi strukturnya yang lembut, selain taburan hujan dan aliran air mendorong insiden terbabit, terutama jika ada aliran air yang kuat,” katanya.

Ditanya peluang mangsa ditemui dalam keadaan selamat, Norazam mengakui kemungkinan itu adalah sangat tipis susulan keadaan runtuhan tanah yang tebal, berlumpur, berbatu serta terdapat aliran air bawah tanah.

“Kejadian memasuki hari kedua dengan keadaan tanah runtuh untuk menemukan mangsa yang masih hidup amat tipis.

“Bagaimanapun kita tak menolak kemungkinan masih ada mangsa yang masih hidup jika terdapat ruang udara daripada timbunan pokok atau batu besar pada lokasi mereka tertimbus,” katanya.


WHO keluar amaran baharu berkaitan varian Omicron

Pertubuhan Kesihatan Sedunia (WHO) hari ini mengeluarkan amaran kepada seluruh dunia bahawa varian baharu Omicron, menimbulkan risiko penularan dan jangkitan sangat tinggi sekiranya pandemik Covid-19 melonjak sekali lagi.

“Jika satu lagi lonjakan besar Covid-19 berlaku yang didorong oleh Omicron, akibatnya mungkin teruk,” kata WHO dalam nota teknikal memberitahu ahlinya sebelum sesi khas persidangan bagi menangani keperluan untuk perjanjian pandemik antarabangsa.

Peningkatan kes, tanpa mengira perubahan dalam keterukan, mungkin menimbulkan permintaan yang luar biasa terhadap sistem penjagaan kesihatan dan boleh menyebabkan peningkatan morbiditi serta kematian, kata nota itu.

Ketua Pengarah WHO, Tedros Ghebreyesus berkata kemunculan varian Omicron yang sangat bermutasi menggariskan betapa bahaya dan tidak menentu keadaan sekarang ini.

“Varian Omicron menunjukkan mengapa dunia memerlukan persetujuan baharu mengenai pandemik, dan sistem tidak balas,” katanya sambil menjelaskan bahawa sudah tiba masanya membuat pilihan untuk melabur dalam memastikan kesihatan yang terbaik, dan selamat pada masa depan.

Jumaat lalu, WHO menamakan varian baharu yang mula dikesan di Afrika Selatan pada 24 November lalu setelah sampel diperoleh pada 19 November, sebagai Omicron.

“Kita patut berterima kasih kepada Afrika Selatan dan Botswana kerana berjaya mengesan dan melaporkan varian itu,” katanya setelah Eropah dan Amerika Utara mengenakan sekatan terhadap negara-negara di Afrika.

Ghebreyesus berkata saintis masih belum mengetahui sama ada Omicron dikaitkan dengan lebih banyak penularan, dan jangkitan yang lebih teruk.

“Wabak ini, yang boleh dicegah, dikesan dan dirawat, terus membayangi dunia,” katanya.

Berdasarkan kepada ciri-ciri varian baharu itu, WHO memberi amaran mungkin terdapat lonjakan Covid-19 pada masa hadapan, yang boleh membawa akibat teruk, bergantung kepada pelbagai faktor, termasuk lokasi lonjakan mungkin berlaku.

“Risiko global secara keseluruhan yang dikaitkan dengan Omicron dinilai sebagai sangat tinggi,” kata WHO. – Agensi


Jika PM bentang bajet gula-gula, PH beri amaran akan tolak

Amaran keras diberikan blok pembangkang, Pakatan Harapa (PH) kepada Perdana Menteri Datuk Seri Ismail Sabri Yaakob jika Bajet 2023 yang dibentang hanya bertujuan untuk mendapat sokongan semasa pilihan raya umum ke-15 (PRU-15).

Pengerusi DAP, Lim Guan Eng memberitahu PH akan terlebih dahulu meneliti pembentangan Bajet 2023 sama ia benar-benar untuk membela nasib rakyat atau hanya semata-mata sebagai ‘gula-gula pilihan raya’.

“Kita tidak mahulah buat spekulasi awal-awal, tetapi kita akan pertimbangkan dulu sama ada bajet ini benar-benar untuk rakyat atau bagaimana,” katanya dipetik laporan Utusan Malaysia.

Dalam pada itu, Guan Eng dalam masa yang sama turut mengingatkan agar Ismail Sabri tidak membuang masa PH untuk tetap membentangkan Bajet 2023 jika berniat untuk membubarkan parlimen sebelum ia diluluskan.

Sementara itu, Sim Tze Tzin (PKR-Bayan Baru) turut berkata, beliau yakin yang bajet kali ini adalah ‘gula-gula’ untuk rakyat.

“sudah semestinya kerajaan akan menggunakan kedudukan sebagai kerajaan untuk memberi gula-gula semaksimum kepada pengundi mereka.

“Bagaimanapun, selepas Pilihan Raya Umum lalu sehingga sekarang, rakyat dah cerdik, mereka tahu apa itu gula-gula Pilihan raya atau menjamin masa depan anak cucu kita,” ujarnya dipetik laporan sama.

Untuk rekod, Ismail Sabri sedang berdepan tekanan dari partinya sendiri UMNO selepas diberikan mandat untuk mempersembahkan kepada Yang di-Pertuan Agong cadangan pembubaran Parlimen bagi memberi laluan pilihan raya umum ke-15 (PRU-15) diadakan pada tahun ini juga.


Bubble Gun direka kurangkan ketakutan terhadap jarum

Penyelidik Belanda sedang membangunkan alat suntikan tanpa jarum yang mana diharapkan dapat meredakan ketakutan bagi golongan yang takut jarum, khususnya untuk pemberian vaksin.

‘Bubble Gun’ direka menggunakan laser untuk menekan titisan kecil vaksin atau ubat-ubatan ke lapisan luar kulit seseorang dijangka dapat dikeluarkan dua atau tiga tahun lagi.

David Fernandez Rivas dari Universiti Twente dan Institut Teknologi Massachusetts sudah membangunkan kajian kepada kaedah suntikan terbaharu ini.

Katanya, proses suntikan itu lebih pantas daripada gigitan nyamuk dan penerima tidak akan berasa sakit kerana hujung saraf di dalam kulit tidak akan disentuh untuk proses tersebut.

“Suntikan akan dilakukan dengan mempercepatkan proses titisan cairan kecil vaksin atau ubat-ubatan yang menembusi lapisan kulit dan kaedah ini mempunyai banyak manfaat.

“Pertama, ia dapat menghilangkan rasa takut. Selain itu, kita semua selalu didedahkan dengan benda asing disebabkan jarum yang digunakan dan sistem imun badan kita berfungsi dengan sangat baik apabila kita menyuntik ke atas lapisan kulit yang tebal ini,” katanya.

Henk Schenk turut mengesyorkan proses ini akan memberikan terapi bagi membantu orang ramai yang menderita penyakit trypanophobia iaitu perasaan takut dengan jarum.

Katanya, ia bukanlah hal yang luar biasa, kira-kira hampir satu dari lima orang di Belanda menderita penyakit itu dan wabak pandemik Covid-19 secara tidak langsung mendedahkan kajian tersebut.

Kajian terperinci mengenai penggunaan kaedah ‘bubble gun’ memerlukan tempoh masa setahun hingga tiga tahun sebelum ianya dapat digunakan oleh masyarakat umum, namun hasil kajian akan bergantung sepenuhnya pada tahap kemajuan kajian dan isu berkaitan perundangan.

Selain itu, permohonan dana untuk memulakan kajian ke atas manusia secara sukarela akan dilaksanakan mulai bulan ini, jelas Rivas.

Sebuah syarikat baharu akan turut sama berkerjasama dengan industri farmaseutikal untuk menguji dan memasarkan ‘bubble gun’ apabila ianya diluluskan di pasaran global kelak. – Agensi


ECRL: Penduduk Tmn Sg Sireh resah, penjelasan MB tidak tuntas

Penduduk di Taman Sungai Sireh, Klang, Selangor terus dibelenggu keresahan apabila mengetahui kawasan perumahan mereka terbabit dalam pembinaan projek Laluan Rel Pantai Timur (ECRL).

Pengerusi Jawatankuasa Bertindak Taman Sungai Sireh, Shapawi Hashim berkata penduduk resah kerana penjelasan yang diberikan pihak kerajaan negeri tidak tuntas malah pembahagian kerja antara kerajaan negeri dan Persekutuan juga tidak berjalan seiring.

“Menteri Besar (Datuk Seri) Amirudin Shari kata tiada tindakan. Tetapi Pejabat Tanah dan Galian serta Jabatan Penilaian dan Perkhidmatan Harta (JPPH) sudah masuk.

“Setelah penilaian JPPH, akan ada tempoh masa selepas laporan itu. Tempoh untuk kami tinggal dalam taman ini sekitar tiga ke enam bulan sebelum notis pengosongan akan dikeluarkan.

“Perkara ini di bawah kerajaan Persekutuan tetapi tindakan dari kerajaan negeri tidak seiring,” katanya merujuk kepada kuasa kerajaan negeri dalam pengambilan tanah bagi projek berkenaan, lapor MalaysiaNow.

Sebelum ini, Amirudin ketika mengulas isu perumahan itu berkata, perkara berkenaan masih dalam penilaian dan tiada notis dikeluarkan.

“Projek di kawasan itu dijadualkan bermula 2025. Apabila tanya penduduk, memang mereka tidak tahu sebab kita belum beri notis, bermakna perobohan tidak akan dilakukan dalam masa terdekat.

“Ketika ini, yang sedang dibuat adalah penilaian untuk dicadangkan (kepada pemaju).

“Selepas itu, kerajaan negeri perlu mendapatkan realiti jajaran sebenar projek tersebut,” kata Amirudin.

Dalam pada itu Shapawi berkata, penduduk terkilan dengan Pengerusi PH Selangor itu kerana enggan bertemu dengan mereka meskipun sudah beberapa kali dihantar surat.

Amirudin juga hadir program kerajaan negeri berhampiran baru-baru ini, yang mana ia dimanfaatkan penduduk untuk bertemu dan menyuarakan kegusaran mereka, walaupun tidak dijemput.

Shapawi berkata, jika benar apa yang dimaklumkan Amirudin, kerajaan negeri perlu memberi jaminan kepada penduduk sebelum apa-apa kerja dilakukan.

Sementara itu seorang penduduk, Azman Mohd Mahusin mendakwa mereka hanya dimaklumkan mengenai jajaran yang melalui kawasan perumahan mereka setahun lalu, meskipun projek itu sudah bermula seawal 2017.

“Penduduk tidak dimaklumkan secara rasmi. Ada perjumpaan yang kami usahakan sendiri dengan beberapa pihak berkaitan tetapi kerajaan mendakwa merekalah yang melakukan libat urus, padahal itu semua kami yang usahakan,” katanya.

Menurut Azman, mereka hanya mendapat maklumat di Internet dan difahamkan taman itu terletak di jajaran Seksyen C, membabitkan laluan dari Mentakab ke Pelabuhan Klang.

Ia termasuk sebidang tanah yang menempatkan puluhan kubur di taman itu.

Taman Sungai Sireh yang mempunyai kira-kira 300 buah rumah, menjadi tumpuan orang ramai apabila isu itu tular di media arus perdana dan media sosial.

Projek sepanjang lebih 600 kilometer itu menghubungkan Pelabuhan Klang dengan negeri-negeri di Pantai Timur.

Seksyen 8, Akta Pengambilan Tanah difahamkan dikeluarkan pada 12 Januari 2023 lalu yang mana sekurang-kurangnya 89 rumah di Taman Sungai Sireh bakal berdepan dengan risiko pengambilan rumah kediaman mereka.


Lebih mudah DAP perjuang pekebun durian haram Raub selepas bersama UMNO: Jasri

Perjuangan DAP dalam membela pekebun haram durian Musang King di Raub lebih mudah selepas ini kerana sudah bersama UMNO dalam kerajaan campuran.

Ahli Dewan Undangan Negeri (ADUN) Kuala Sentul, Datuk Jasri Jamaludin berkata usaha DAP sejak sebelum ini diteruskan lagi supaya diberikan geran tanah dan kebenaran bercucuk tanam kepada pekebun haram durian di Raub, ia terbukti dengan gesaan terbaharu dibuat Ahli Parlimen Raub, Chow Yu Hui di Parlimen baru-baru ini.

“Sebelum ini mereka mendesak untuk berjumpa Menteri Besar (Datuk Seri Wan Rosdy Wan Ismail) bagi mencari jalan menghalalkan pencerobohan mereka tanpa menghiraukan keputusan mahkamah.

“Ini jelas menunjukan DAP terus kekal dengan prinsip dan ideologi mereka dan konsisten menuntut apa yang mereka perjuangkan. Ini menjadi lebih mudah kepada mereka kerana mereka sudah bersama UMNO membentuk kerajaan negeri,” katanya dalam kenyataan.

Yu Hui ketika sesi perbahasan Laporan Tahunan Suruhanjaya Hak Asasi Manusia Malaysia (Suhakam) di Dewan Rakyat dilaporkan berkata, pekebun durian ‘Musang King’ adalah mangsa kepada sistem negara dan sumbangan mereka tidak pernah diiktiraf, sepatutnya geran tanah diberikan kepada mereka oleh kerajaan negeri Pahang.

Jasri yang juga Ketua Bersatu Bahagian Maran mendakwa, apa menghairankan, DAP tidak pernah berubah dalam perjuangannya walaupun sudah bersama-sama dengan UMNO membentuk kerajaan.

“Yang berubah UMNO. Perjuangan yang diwarisi sejak dari datuk nenek kita dulu dibuang begitu sahaja. Tiada lagi laungan dan suara-suara mempertahankan perjuangan alif ba ta. Ini mungkin kerana hendak menjaga hati rakan dalam kerajaan.

“Tetapi DAP sikit pun tidak hairan kepada rakannya UMNO dan terus menuntut supaya apa yang diminta diberi dengan apa cara sekalipun.

“Bukan itu sahaja, kelmarin Kementerian Pelancongan bersetuju mempertimbangkan makanan bak kut teh dijadikan makanan warisan negara. Walhal terang-terang makanan ini bukan makanan asal negara dan tidak dimakan oleh majoriti kaum di Malaysia,” katanya lagi.

Beliau mendakwa, minggu lalu pada Perhimpunan Agung UMNO (PAU) 2023, pemimpin UMNO menyarankan kepada rakan mereka dalam kerajaan campuran jangan membuat kenyataan kontroversi dan menyinggung perasan orang Melayu tetapi sikit pun tidak diendahkan.

“DAP tahu UMNO kini bukanlah parti yang kuat setelah kalah Pilihan Raya Umum Ke-15 (PRU-15) lalu. Jadi mereka tidak peduli. DAP tidak pernah berubah agenda perjuangan mereka tetapi sebaliknya UMNO yang diubah.

“Betullah kata pepatah Melayu, kera di hutan disusukan anak di rumah mati kelaparan. Kalau kita masih tidak sedar akhirnya saya percaya kita akan menjadi Pak Kaduk, ayamnya menang kampung tergadai,” katanya.


UMNO-BN ditawar tanding 16 kerusi di N. Sembilan, tapi minta tambah dua lagi

Dua kerusi tambahan diminta UMNO-Barisan Nasional (BN) untuk bertanding pada Pilihan Raya Negeri (PRN) di Negeri Sembilan daripada Pakatan Harapan (PH).

Pengerusi BN Negeri Sembilan, Datuk Seri Jalaluddin Alias mengesahkan PH menawarkan 16 kerusi Dewan Undangan Negeri (DUN) untuk bertanding PN tetapi kerana kekuatan dimiliki mereka, tambahan dua kerusi dimohon diberikan kepada UMNO-BN.

“Yang telah diselesaikan sekarang ini ialah status quo PH dapat 20 dan BN 16 kerusi. Jadi, kita teruskan mesyuarat, sebab saya minta supaya beri tambahan dua lagi kerusi.

“Ini supaya kita masuk PRN secara sama rata, kedua-dua pihak 18 kerusi masing-masing daripada jumlah 36 kerusi DUN di negeri tersebut,” katanya dipetik laporan Malaysiakini.

Bagaimanapun, Jalaluddin mengakui terdapat halangan bagi meminta dua kerusi DUN lagi kerana bukan mudah PH memberikan kerusi yang mereka menangi sebelum ini.

“Tetapi macam saya beritahu kawan-kawan PH, ini adalah masa untuk kita berkorban. Give and take, atas semangat kerjasama, kerana kita nak jentera kita bersemangat tahap maksimum, masing-masing PH dan BN.

“Gabungan dua jentera ini untuk pastikan tiada pembangkang di Negeri Sembilan,” katanya lagi.

Untuk rekod pada PRU-14, PH menawan Negeri Sembilan buat kali pertama dan berjaya membentuk kerajaan negeri selepas memenangi 20 kerusi berbanding UMNO-BN yang hanya menang 16 kerusi DUN.

DUN Negeri Sembilan dijangka dibubarkan pada Jun ini.


Zafrul bentang Bajet 2023, akaun Twitter Ismail Sabri tolong buat ciapan

Pembentangan Bajet 2023 kali ini dibentangkan Menteri Kewangan Tengku Datuk Seri Zafrul Abdul Aziz di Dewan Rakyat pada ketika spekulasi pembubaran Parlimen pada masa terdekat semakin kuat.

Walaupun pada awalnya terdapat khabar angin Perdana Menteri Datuk Seri Ismail Sabri Yaakob mungkin akan membentang belanjawan kali ini, namun nampaknya Zafrul yang juga mengambil tanggungjawab membuat pembentangan pada hari ini.

Bagaimanapun, akaun Twitter rasmi Ismail Sabri yang dikendalikan oleh pentadbirnya pula aktif berkongsi ciapan setiap ucapan Tengku Zafrul semasa membaca ucapan teks pembentangan Bajet 2023.

Semasa pembentangan hari ini, Zafrul mengumumkan sejumlah RM372.3 bilion akan diperuntukkan bagi Bajet 2023 berbanding peruntukan RM332.1 bilion tahun lepas dalam bajet sebelumnya.

Bajet kali ini dengan tema “Keluarga Malaysia, Makmur Bersama”.

Ujar Zafrul, kerajaan akan terus melaksanakan dasar fiskal yang mengembang yang mana pendekatan ini penting bagi menyediakan bantuan sewajarnya kepada rakyat dan menyokong perniagaan.

Dalam Bajet 2023, sebanyak RM94.3 bilion telah diperuntukkan untuk perbelanjaan pembangunan, yang tertinggi setakat ini, berbanding peruntukan untuk 2022 sebanyak RM71.2 bilion.

Di bawah perbelanjaan ini, peruntukan yang disalurkan kepada pertumbuhan ekonomi meningkat dua peratus, mengambil hampir satu perlapan daripada jumlah perbelanjaan pembangunan.

Unjuran untuk perbelanjaan mengurus 2023, sebaliknya, dijangka berkurangan kepada RM272.3 bilion daripada RM284.7 bilion tahun ini, kurang sebanyak kira-kira RM12 bilion.

Namun, kerajaan Ismail Sabri telah menggandakan perbelanjaan untuk bantuan sosial dan subsidi daripada hanya 5.2 peratus ketika Bajet 2022 kepada 11.3 peratus di bawah perbelanjaan mengurus tahun depan.

Langkah itu telah dijangkakan oleh pakar ekonomi memandangkan Pilihan Raya Umum Ke-15 (PRU-15) sudah semakin hampir.


Cegah Covid-19 jemaah umrah, robot pintar agih air zamzam kembali beroperasi

Jabatan Tertinggi Bagi Hal Ehwal Masjidil Haram dan Masjid Nabawi mengaktifkan semula fungsi robot pintar untuk mengagihkan botol air zamzam kepada jemaah dan pengunjung dua masjid suci berkenaan.

Keputusan ini dibuat susulan arahan mewajibkan semula pemakaian pelitup muka dan penjarakan fizikal di kesemua lokasi bermula akhir bulan lepas, menurut laporan Bernama.

Timbalan Setiausaha Bahagian Pengairan Zamzam Masjidil Haram, Badr Al-Laqmani, berkata teknologi robot pintar ini mampu mengedarkan 30 botol air zamzam dalam tempoh 10 minit dan ia boleh bekerja sehingga lapan jam tanpa campur tangan manusia.

“Ia berhenti hanya 20 saat untuk mengisi botol”, katanya seperti disiarkan menerusi portal rasmi jabatan berkenaan.

Jelasnya lagi, usaha sedang giat dijalankan untuk membolehkan robot dapat beroperasi secara meluas di dalam Masjidil Haram dan Masjid Nabawi untuk turut mengendalikan beg dan silinder mudah alih.

“Kami berusaha untuk menyediakan tahap keselamatan dan kualiti tertinggi untuk pengunjung Masjidil Haram,” ujarnya.

Tambahnya lagi, sebagai langkah berjaga-jaga dan memanfaatkan sepenuhnya teknologi kecerdasan buatan (AI), pihaknya sedang dalam perancangan untuk membangunkan ‘sensor’ tanpa sentuh pada tangki marmar yang mengalirkan air zamzam di seluruh Masjidil Haram.

Arab Saudi buat pertama kali merekodkan jangkitan harian Covid-19 melebihi 4,000 kes semalam apabila mencatatkan 4,778 kes baharu.

Menurut perkongsian infografik Kementerian Kesihatan Saudi di laman Twitter, dua mangsa dilaporkan maut akibat virus berkenaan dalam tempoh 24 jam, meningkatkan jumlah kumulatif kematian kepada 8,895 kes, di negara yang mencatatkan 583,531 kes jangkitan setakat ini.

Menurut perkongsian sama, seramai 154 pesakit Covid-19 kini berada dalam keadaan kritikal dan ditempatkan di unit rawatan rapi (ICU).


UMNO lebih penakut, tak pernah guna logo sendiri dalam PRU

PAS membalas kritikan pemimpin UMNO bahawa parti Islam itu takut untuk menggunakan logo sendiri dalam menghadapi Pilihan Raya Umum Ke-15 (PRU-15), sebaliknya menyifatkan parti nasionalis Melayu itu yang lebih penakut.

Naib Presiden PAS Datuk Mohd Amar Nik Abdullah berkata dalam sejarah penyertaan PAS dalam PRU, parti itu lebih berani menggunakan logo sendiri sama ada menang atau kalah.

Sebaliknya beliau menyifatkan UMNO lebih penakut kerana sepanjang PRU yang diadakan di negara ini, parti itu tidak pernah menggunakan logo sendiri – logo tulisan Jawi dengan keris bersilang.

“Sepanjang berada dalam politik tanah air, PAS tetap kental menggunakan logo sendiri sama ada menang atau kalah.

“Tapi UMNO tidak, sejarah PRU negara menunjukkan parti itu (UMNO) tidak pernah menggunakan logo mereka. Dulu menggunakan lambang Perikatan, kini Barisan Nasional (BN).

“Siapa sebenarnya yang takut dalam soal ini?” katanya pada Program Dialog Kemakmuran Ekonomi dan Pembangunan Kelantan malam tadi.

Program tersebut dianjurkan bersama Dewan Usahawan Kelantan (DUKE), Dewan Perniagaan Cina Kelantan dan Kerajaan Kelantan.

Media sebelum ini melaporkan, Timbalan Pengerusi UMNO Johor, Datuk Nur Jazlan Mohamed mendakwa PAS sedang mengalami krisis keyakinan diri dan tidak lagi yakin dengan kekuatan mereka apabila sentiasa menurut Presiden Parti Pribumi Bersatu Malaysia (Bersatu), Tan Sri Muhyiddin Yassin dalam berpolitik.

Nur Jazlan berkata, perkara itu dapat dilihat apabila kepemimpinan PAS sebelum ini memberitahu akan menggunakan logo sendiri dalam PRU15 sebelum menukar pendirian mereka.


Anak Khairy terima vaksin, KKM sahkan

Tuduhan anak bongsu Khairy Jamaluddin Abu Bakar tidak menerima suntikan vaksin tidak benar, kata Kementerian Kesihatan (KKM).

KKM mengesahkan anak Menteri Kesihatan tersebut disuntik vaksin kelmarin dan menafikan dakwaan pihak tertentu mengatakan cecair vaksin berkenaan dibuang terlebih dahulu sebelum suntikan dilakukan adalah tidak benar.

Timbalan Menterinya, Datuk Dr Noor Azmi Ghazali berkata orang ramai sentiasa mencari salah walaupun pengambilan vaksin berkenaan adalah salah satu usaha untuk melindungi kanak-kanak, malah video yang dilihatnya menunjukkan suntikan ada diberikan.

“Berdasarkan video yang ditunjukkan YB Menteri Kesihatan kepada saya, memang anaknya sudah disuntik.

“Kalau orang tidak percaya, boleh panggil kakitangan yang melakukan suntikan pada anak YB. Sebab itu saya kata orang akan sentiasa mencari kesalahan.

“YB dan anaknya memang menerima vaksin. Mana boleh KKM mahu menipu perkara ini,” katanya dipetik laporan media hari ini.

Noor Azmi terdahulu mengadakan lawatan kerja sempena PICKids di Hospital Raja Perempuan Zainab II (HRPZ II).

Sebelum ini tular video berdurasi 17 saat yang memaparkan kakitangan KKM yang didakwa membuang cecair vaksin terlebih dahulu sebelum melakukan suntikan terhadap anak bongsu Khairy .

Media sebelum ini melaporkan, Menteri Kesihatan, Khairy meluahkan rasa lega selepas anak bongsunya menerima suntikan vaksin menerusi Program Imunisasi Covid-19 Kebangsaan Kanak-kanak (PICKids).

Menerusi akaun Twitter rasminya, beliau memaklumkan anaknya, Raif selesai menerima suntikan vaksin dos pertama di pusat pemberian vaksin (PPV) Pusat Dagangan Dunia Kuala Lumpur (WTCKL).

Mengulas lanjut, Dr Noor Azmi berkata, pihaknya akan memperhalusi dan melakukan siasatan terhadap video yang tular itu.

“Esok saya akan merujuk Menteri Kesihatan berhubung perkara ini. Jika video berkenaan disunting, kita akan ambil tindakan,” katanya.


Bersatu lantik Sanjeevan sebagai Ketua Penerangan Sayap Bersekutu baharu

Datuk Sri Sanjeevan Ramakrishnan dilantik sebagai Ketua Penerangan Sayap Bersekutu (Penaja) yang baharu berkuat kuasa sejak 9 Jun lepas.

Pelantikan aktivis berpengaruh itu diumumkan Presiden Bersatu, Tan Sri Muhyiddin Yassin semasa menyerahkan watikah yang turut dihadiri Setiausaha Agung Bersatu, Datuk Seri Hamzah Zainuddin pada majlis penyerahan baru-baru ini.

Sanjeevan yang merupakan bekas Pengerusi Badan Bertindak Pemerhati Jenayah (MyWatch) menjadi pilihan Sayap Bersekutu parti dalam memperjuangkan secara lantang isu-isu berkait rapat dengan rakyat di negara ini ketika negara berada di ambang politik ‘terumbang ambing’.

“Surat rasmi sudah ditandatangani kepimpinan parti beberapa hari lepas. Saya ucapkan terima kasih atas pelantikan ini dan kepercayaan parti terhadap saya.

“Saya akan memegang amanah ini dengan sebaiknya terutamanya ketika kita sedang berada dalam situasi politik yang tidak begitu menentu, rakyat pula yang merana serta keliru dengan pelbagai tohmahan, fitnah semakin berleluasa ketika ini,” katanya dipetik laporan Malaysia Gazette.

Selain Sanjeevan, seramai tujuh lagi telah dilantik termasuk Datuk Goh Gaik Meng telah dilantik sebagai Ketua Sayap Bersekutu Negeri Selangor.

Sebelum ini, Sayap Bersekutu ‘panas’ apabila wujudnya dakwaan berlaku pemecatan ahli namun Ketua Penerangan Bersatu, Datuk Razali Idris menafikan wujudnya sebarang pergolakan dalaman sehingga berlakunya insiden pemecatan dalam Jawatankuasa Penaja Sayap Bersekutu parti itu.


397 kawasan di Lembah Klang alami gangguan bekalan air pagi ini

Masalah air bagi penduduk Lembah Klang berulang lagi dengan kali ini 397 kawasan di Selangor dan Kuala Lumpur terjejas akibat pencemaran kimia di Sungai Semantan Pahang selepas kemalangan di lebuh raya.

Air Selangor dalam catatan Facebook berkata kemalangan itu berlaku di km75.9 Lebuh Raya Karak-Bentong arah Kuala Lumpur.

Ini membawa kepada pencemaran kimia di sungai, menyebabkan operasi di Loji Rawatan Air Langat 2 dihentikan pada jam 4.30 pagi tadi.

Pengguna di 172 kawasan di Kuala Lumpur dan 222 kawasan lagi di Hulu Langat serta tiga di Petaling Jaya akan mengalami masalah air mulai jam 10 pagi Khamis (11 Ogos).

Menurut Air Selangor, Loji Rawatan Air Langat 2 dijangka beroperasi semula pada jam 3.30 petang dengan bekalan air akan disalur secara berperingkat.

Dalam satu kenyataan pagi ini, Air Selangor berkata berkata lori tangki akan digerakkan, dengan premis kritikal diutamakan dan setiap langkah sedang diambil untuk meminimumkan kesan kepada pengguna.

“Kemas kini lanjut mengenai insiden itu akan tersedia dari semasa ke semasa di semua platform media.

“Pengguna juga boleh merujuk kepada semua saluran rasmi kami seperti aplikasi mudah alih Air Selangor, Facebook, Instagram dan Twitter atau menghubungi Pusat Panggilan Air Selangor di talian 15300.

Pertanyaan dan aduan juga boleh dikemukakan kepada Pusat Bantuan melalui www.airselangor.com.


Covid-19: Jumlah kematian naik sekali ganda, Selangor catat 14 kes

Jumlah kematian akibat komplikasi Covid-19 dalam tempoh 24 jam semalam melonjak sekali ganda berbanding Ahad, lapor Kementerian Kesihatan Malaysia (KKM), hari ini.

Statistik laman sesawang Covidnow menunjukkan dalam tempoh itu 61 kematian dilaporkan, termasuk 16 pesakit meninggal dunia sebelum dibawa ke hospital atau kes ‘brought in death’ (BID), berbanding 29 kes pada Ahad.

Jumlah itu menjadikan kumulatif kematian akibat Covid-19 sejak awal tahun lalu hingga semalam meningkat kepada 30,370, termasuk 6,145 kes BID.

Selangor merekodkan jumlah kematian tertinggi harian apabila seramai 14 pesakit Covid-19 meninggal dunia , berbanding sifar kes pada Ahad, menjadikan kumulatif sejak awal tahun lalu sebanyak 9,777 kes.

Sehingga semalam, negeri itu mencatat 750,818 kumulatif kes positif dengan 724,467 pesakit dilaporkan telah sembuh.

Jumlah kes aktif di Selangor juga turun sebanyak 215 kes kepada 18,132 berbanding 18,347 kes pada Ahad.

Daripada jumlah itu, 15,829 pesakit menjalani kuarantin di rumah; 1,106 ditempatkan di PKRC; 1,116 dimasukkan ke hospital; dan 81 pesakit dirawat di unit rawatan rapi (ICU) dengan 51 daripadanya memerlukan alat bantuan pernafasan.

Kematian per 10 ribu populasi.

Sementara itu, Terengganu turut mencatat angka kematian tertinggi iaitu sebanyak 11 kes, menjadikan keseluruhannya 593 pesakit meninggal dunia sejak awal tahun lalu. Negeri itu kini merekodkan 76,197 kumulatif positif dengan 73,517 pesakit telah sembuh.

Sehingga semalam Terengganu mencatat 2,151 kes aktif dengan 1,361 pesakit dikuarantin di rumah; 468 ditempatkan di PKRC; 297 dimasukkan ke hospital; dan 25 dirawat di ICU, termasuk 20 yang memerlukan alat bantuan pernafasan.

Bagi negeri-negeri lain, Johor dan Perak merekodkan enam kes kematian semalam; diikuti masing-masing lima di Kelantan dan Kuala Lumpur; Negeri Sembilan (empat); dan masing-masing tiga di Kedah serta Pahang.

Dua kes kematian masing-masing direkodkan di Sabah dan Sarawak, manakala tiada kes dilaporkan di Melaka, Perlis, Pulau Pinang, Labuan dan Putrajaya.

KKM juga memaklumkan jumlah kes aktif di seluruh negara turun 958 kes kepada 65,497 semalam, berbanding 66,455 kes pada Ahad.

Daripada jumlah itu, 53,177 pesakit menjalani kuarantin di rumah; 6,575 ditempatkan di PKRC; 5,238 dimasukkan ke hospital; dan 507 pesakit dirawat di ICU dengan 272 daripadanya memerlukan alat bantuan pernafasan.

Sejak awal tahun lalu hingga semalam, negara merekodkan 2,622,024 kumulatif positif, dengan 2,532,036 pesakit telah sembuh.

Statistik pecahan umur kematian.


Phuket ditutup semula selepas sebulan benar pelancong masuk

Pihak berkuasa Phuket, Thailand mengarahkan penutupan semula keseluruhan pulau itu mulai 3 hingga 16 Ogos, susulan penularan Covid-19, sementara nasib skim pelancongan ‘Phuket Sandbox’ belum dipastikan lagi.

Thailand membuka semula pulau itu kepada pelancong asing 1 Julai lalu menerusi skim Phuket Sandbox, dengan mensyaratkan hanya individu yang telah menerima dua dos suntikan dibenar masuk.

Perintah penutupan itu ditandatangani Gabenor Phuket Narong Woonciew semalam, menggariskan sekatan perjalanan yang lebih ketat di pulau itu.

Orang ramai dari luar wilayah itu tidak dibenarkan masuk kecuali sektor tertentu seperti penghantaran bekalan bahan mentah, pelajar dan pekerja kesihatan. Bagaimanapun, mereka tetap dikehendaki melengkapkan dua dos suntikan dan menunjukkan bukti di setiap sekatan jalan raya yang diadakan.

Ketua Pengarah Jabatan Kawalan Penyakit (DDC), Kajornsak Kaewjaras berkata pihaknya akan terus memantau situasi Covid-19 di Phuket untuk tempoh dua minggu lagi sebelum menentukan tindakan lanjut terhadap skim Phuket Sandbox.

Phuket katanya setakat ini berjaya mengawal penularan Covid-10, di mana daripada 12,395 pelancong asing yang melawat pulau itu hanya 30 individu sahaja yang dijangkiti dan dikuarantin.

Dr Kajornsak berkata perniagaan yang berkaitan dengan pelancongan tempatan juga telah mematuhi langkah-langkah yang ditetapkan untuk mencegah penularan Covid-19.

DDC memaklumkan 148 kes baharu Covid-19 sejak seminggu lalu. Semua jangkitan itu dibawa dari wilayah luar, dengan sesetengahnya adalah penduduk Phuket tetapi bekerja di luar wilayah dan kembali ke pulau itu untuk mendapatkan rawatan.

Bagaimanapun Kementerian Luar Thailand berkata pelancong asing yang sudah berada di wilayah Phuket tidak terjejas dengan perintah sekatan itu.

“Peraturan baharu menghalang kemasukan ke Phuket dari mana-mana wilayah di Thailand. Ini bermakna pelancong asing yang telah berada di pulau itu tidak terjejas,” kata jurucakap Kementerian Luar Tanee Sangrat.

Pelancong yang sudah tinggal di Phuket selama 14 hari dibenar berkunjung ke wilayah lain dan boleh masuk semula sekiranya mereka menunjukkan bukti tiket penerbangan yang berlepas dari Phuket.

Menerusi peraturan baharu itu, operasi perniagaan di beberapa kawasan di Phuket dihadkan, termasuk ada yang diarah tutup, bagi mengurangkan kesan jangkitan Covid-19.

Thailand kini berdepan jangkitan Covid-19 yang semakin tinggi di seluruh negara itu.

Pasukan Petugas Khas Covid-19 melaporkan semalam sebanyak 17,669 kes baharu dikesan dengan 165 kematian. Sebanyak 21 pesakit lagi meninggal di rumah ketika menjalani kuarantin kendiri. – Agensi


PRN: Kelantan sedia bas percuma untuk pelajar universiti

Kerajaan Negeri Kelantan menyediakan perkhidmatan pengangkutan bas kepada pelajar universiti untuk pulang mengundi pada pilihan raya negeri (PRN), 12 Ogos depan.

Menteri Besarnya, Datuk Ahmad Yakob berkata keputusan itu dibuat susulan jangkaan peningkatan kos pengangkutan yang terhad pada musim PRN.

“Perkhidmatan ini akan diuruskan oleh satu Jawatankuasa Khas diketua Pejabat Perbendaharaan Negeri Kelantan dan diurusetiakan oleh Pejabat Pengarah Pembangunan Negeri.

“Tarikh bagi perjalanan balik bermula 6 hingga 11 Ogos dan tarikh kembali ke destinasi asal pada 13 hingga 15 Ogos,” katanya dalam satu kenyataan, hari ini.

Tegasnya, pelajar tidak terikat dengan apa juga syarat pada PRN nanti.

“Mahasiswa dan mahasiswi bebas menggunakan hak mereka untuk memilih mana-mana calon atau parti politik yang bertanding tanpa terikat dengan apa jua syarat.

“Semoga perkhidmatan ini dapat membantu meringankan beban mahasiswa, mahasiswi dan para ibu bapa,” katanya.

Jelasnya, keputusan yang dicapai melalui Persidangan Majlis Mesyuarat Kerajaan pada 21 Jun lalu itu merupakan inisiatif kerajaan dalam membantu pelajar universiti menunaikan tanggungjawab mereka sebagai pemilih tanpa dinafikan hanya kerana tekanan ekonomi serta kos sara hidup.

“Penglibatan mahasiswa dan mahasiswa sebagai pemilih dalam pilihan raya memberi impak yang sangat besar dalam membina negara melalui pentas demokrasi.

“Justeru, hak mereka sebagai pemilih tidak boleh dinafikan hanya disebabkan tekanan ekonomi dan kos sara hidup,” katanya.

Untuk keterangan lanjut, hubungi Pejabat Pengarah Pembangunan Negeri melalui talian 09-7481180.


Zahid kata ikut budi bicara Agong, tapi Ismail Sabri kata dirinya calon PM

Walaupun Presiden UMNO, Datuk Seri Ahmad Zahid Hamidi berkata lantikan Perdana Menteri (PM) baharu adalah bergantung kepada budi bicara Yang di-Pertuan Agong, namun Datuk Seri Ismail Sabri Yaakob mempunyai pendirian yang sebaliknya.

Naib Presiden UMNO itu berkata UMNO sudah membuat keputusan mencalonkannya sebagai PM jika Barisan Nasional (BN) menang Pilihan Raya Umum Ke-15 (PRU-15) nanti dan tidak timbul isu berhubung calon lain yang bakal dilantik sebagai pemimpin nombor satu negara nanti.

“Autoriti tertinggi dalam parti kita adalah PAU (Perhimpunan Agung UMNO), dan PAU juga sebulat suara memutuskan saya sebagai PM,” katanya dipetik semasa wawancara yang disiarkan Bernama TV dan stesen televisyen arus perdana yang lain.

Kenyataan itu hadir selepas Zahid semalam berkata sebarang lantikan PM perlu dibuat mengikut lunas Perlembagaan negara dan Yang di-Pertuan Agong mempunyai kuasa untuk memutuskan siapa PM Ke-10 yang layak untuk memimpin negara.

Selain itu, Ismail Sabri juga berkata semasa mesyuarat perwakilan bahagian UMNO baru-baru ini, 156 bahagian daripada 190 bahagian yang boleh bermesyuarat telah membuat usul mencadangkan beliau sebagai calon PM selepas PRU-15.

“Dari segi parti sudah tidak ada isu, sudah tidak ada soal timbul siapa yang lain dan sebagainya. Kerana semua peringkat parti telah buat keputusan,” katanya lagi.

Ismail Sabri juga keputusan yang diputuskan oleh UMNO perlu dipatuhi dan ia bermakna dirinya kekal sebagai calon PM.

“Semua keputusan yang disebutkan, selagi tidak ‘direversekan’, ia akan terus menjadi keputusan yang mesti dipatuhi,” katanya lagi.

Semalam, Zahid sekali lagi mengulangi pendirian berhubung lantikan seorang PM perlu mengikut lunas peruntukan Perlembagaan, iaitu kuasa mutlak dalam memilih jawatan nombor satu negara itu terletak kepada Agong selepas sesebuah parti memperoleh majoriti 19 November nanti.

“Kita yakin bahawa kuasa mutlak Agong terdapat di dalam perlembagaan persekutuan 43 (1) (B) ialah adalah kuasa mutlak melantik perdana menteri.

“Saya yakin Tuanku akan menggunakan kebijaksanaan untuk menentukan siapakah akan Perdana Menteri apabila BN (Barisan Nasional) memperolehi jumlah majoriti yang mencukupi untuk kita menubuhkan kerajaan,” katanya.

Pada 7 November lalu, Zahid juga memberi jawapan sama semasa mengulas berhubung siapa yang bakal dilantik sebagai PM ke-10 nanti.

Mengikut kelaziman dan tradisi parti, Presiden UMNO akan menjadi PM sekiranya BN yang diterajuinya menang pada PRU-15. Bagaimanapun PM sementara sekarang adalah Ismail Sabri.